**Memorandwm cyd-ddealltwriaeth rhwng yr Asiantaeth Safonau Bwyd
a Safonau Bwyd yr Alban**





# Tabl cynnwys

[Crynodeb 4](#_Toc61357098)

[Ymgysylltu a chysylltu 5](#_Toc61357099)

[Trin digwyddiadau a chydnerthedd 5](#_Toc61357100)

[Data a rhannu gwybodaeth 6](#_Toc61357101)

[Cydweithio ar wyddoniaeth, tystiolaeth a chyngor 6](#_Toc61357102)

[Datblygu polisïau 6](#_Toc61357103)

[Cyflawni gweithredol 7](#_Toc61357104)

[Materion rhyngwladol 8](#_Toc61357105)

[Cyfathrebu 8](#_Toc61357106)

[Troseddau bwyd 8](#_Toc61357107)

[Dadansoddi risgiau 8](#_Toc61357108)

[Costau 9](#_Toc61357109)

[Datrys anghydfod 9](#_Toc61357110)

[Cytundebau Lefel Gweithio 9](#_Toc61357111)

[Fframwaith Diogelwch a Hylendid Bwyd a Bwyd Anifeiliaid 10](#_Toc61357112)

[Adolygu’r Memorandwm Cyd-ddealltwriaeth 10](#_Toc61357113)

[Telerau’r cytundeb 12](#_Toc61357114)

[Atodiad A: Protocol ar drin digwyddiadau 13](#_Toc61357115)

[Atodiad B: Protocol rhannu data 19](#_Toc61357116)

[Atodiad C: Protocol gwyddoniaeth a thystiolaeth 28](#_Toc61357117)

[Atodiad Ch: Protocol rhyngwladol 35](#_Toc61357118)

[Atodiad D: Protocol cyfathrebu 39](#_Toc61357119)

[Atodiad Dd: Protocol troseddau bwyd 45](#_Toc61357120)

[Atodiad E: Protocol ar ddadansoddi risgiau 49](#_Toc61357121)

[Atodiad F: Cytundebau Lefel Gweithio 52](#_Toc61357122)

# **Memorandwm cyd-ddealltwriaeth rhwng yrAsiantaeth Safonau Bwyd a Safonau Bwyd yr Alban**

Mae’r Memorandwm Cyd-ddealltwriaeth hwn yn amlinellu’r egwyddorion ar gyfer y berthynas waith rhwng yr Asiantaeth Safonau Bwyd (ASB) a Safonau Bwyd yr Alban (FSS) a’r egwyddorion y bydd yr ASB a FSS yn eu dilyn yn ystod eu perthynas waith o ddydd i ddydd.

Mae’r Memorandwm Cyd-ddealltwriaeth rhwng yr ASB a FSS yn cydnabod ac yn cynnal *y Memorandwm Cyd-ddealltwriaeth a’r Cytundebau Atodol rhwng Llywodraeth y Deyrnas Unedig, Gweinidogion yr Alban, Gweinidogion Cymru a Phwyllgor Gweithredol Gogledd Iwerddon[[1]](#footnote-2), y cyfeirir ato fel y ‘Memorandwm Cyd-ddealltwriaeth Datganoli’* a fydd yn drech na’r Memorandwm Cyd-ddealltwriaeth rhwng yr ASB a FSS ym mhob mater sy’n ymwneud â dehongli ac effaith.

Mae’r Memorandwm Cyd-ddealltwriaeth hwn yn gytundeb rhwng Llywodraeth yr Alban a’r ASB ar faterion sy’n ymwneud â bwyd a bwyd anifeiliaid y mae’r ASB yn Adran berthnasol Llywodraeth y Deyrnas Unedig ar eu cyfer. Fe’i hategir gan bum protocol sy’n amlinellu’n fanylach ystyriaethau gweithredol yn ymwneud â sut y bydd y cyrff yn gweithio gyda’i gilydd. Lluniwyd y cytundeb hwn i ganiatáu i’r protocolau a amlygir ynddo gael eu diwygio dros amser i adlewyrchu tueddiadau, anghenion a sbardunwyr newid allanol yn y dyfodol.

Dyma’r egwyddorion sy’n sail i’r Memorandwm Cyd-ddealltwriaeth hwn:

* **Effeithiolrwydd:** Sicrhau bod buddiannau defnyddwyr yn cael eu diogelu ym mhob rhan o’r Deyrnas Unedig.
* **Parchu rhwymedigaethau’r naill a’r llall:** Sicrhau bod yr ASB a FSS yn gallu cyflawni eu cyfrifoldebau unigol fel awdurdodau cymwys.
* **Effeithlonrwydd:** Sicrhau bod arian cyhoeddus yn cael ei wario’n effeithlon trwy annog yr ASB a FSS i gydweithio, lle bynnag y bo’n briodol.
* **Cilyddiaeth:** Sicrhau bod trefniadau ar gyfer rhannu gwybodaeth ac adnoddau yn gwbl gilyddol (*reciprocal*), oni chytunir fel arall.
* **Serchogrwydd:** Sicrhau bod swyddogion yr ASB a FSS ar bob lefel yn cynnal perthynas gadarnhaol â’u cymheiriaid yn seiliedig ar nodau a rennir a chyd-ddealltwriaeth o’r amgylcheddau gwleidyddol gwahanol y mae pob corff yn gweithredu ynddynt.
* **Tryloywder:** Lle y bo’n bosibl, bydd yr ASB a FSS yn rhannu gwybodaeth yn agored i sicrhau arferion cydweithio effeithiol.

# Crynodeb

Mae’r ASB a FSS yn cydnabod bod gan y ddau gyfraniad i’w wneud at gyfundrefn diogelwch bwyd a bwyd anifeiliaid effeithiol yn y Deyrnas Unedig (DU), gan gydnabod efallai na fydd eu polisïau, eu blaenoriaethau a’u hamcanion yn union yr un fath bob amser.

Mae’r ASB a FSS yn cytuno i:

* Gydweithredu a gweithio’n agos i sicrhau bod defnyddwyr yn yr Alban ac ar draws gweddill y DU yn parhau i gael eu diogelu.
* Cydweithredu wrth reoli a hysbysu am ddigwyddiadau bwyd a bwyd anifeiliaid a allai achosi risg i ddefnyddwyr, gan gynnwys digwyddiadau safonau bwyd a bwyd anifeiliaid.
* Cydweithredu a chydweithio o ran gwyddoniaeth a chasglu tystiolaeth i sicrhau bod sylfaen dystiolaeth gydlynol ar draws yr Alban a gweddill y DU i ategu datblygiad polisïau a chefnogi trin digwyddiadau.
* Amlygu a rhannu allbynnau o sganio’r gorwel, casglu gwybodaeth a ffynonellau data bwyd a bwyd anifeiliaid eraill.
* Rhannu a thrafod mentrau i amlygu cyfleoedd i gydweithio wrth ddatblygu polisïau a strategaethau.
* Hwyluso mesurau rheoli diogelwch a safonau bwyd a bwyd anifeiliaid priodol lle mae cynhyrchion bwyd yn achosi risg i ddefnyddwyr neu lle y gallent achosi risg iddynt.
* Cydweithredu a chydweithio i sicrhau, wrth weithio’n rhyngwladol, y cyrhaeddir safbwynt y DU mewn ffordd sy’n ystyried buddiannau pob rhan o’r DU.
* Cydweithio i leihau effaith troseddau bwyd yn yr Alban a gweddill y DU ac ymchwilio ar y cyd pan fydd hynny’n angenrheidiol ac yn briodol.
* Cydweithio ar asesu risg, rheoli risg a hysbysu am risg.
* Talu unrhyw gostau sylweddol am wasanaethau a ddarperir gan un corff i’r llall, ar yr amod y cytunwyd ar y costau hynny o flaen llaw gan y ddau gorff.
* Cydweithio i gyflawni’r ymrwymiadau a wnaed o dan y Fframwaith Cyffredin ar gyfer Diogelwch a Hylendid Bwyd a Bwyd Anifeiliaid.

# Ymgysylltu a chysylltu

* Mae’r ASB a FSS yn cytuno i gydweithredu a chydweithio’n agos ar bob lefel ar draws y ddau sefydliad i sicrhau bod defnyddwyr yn yr Alban a gweddill y DU ac yn ehangach yn parhau i gael eu diogelu.
* Bydd yr uwch swyddogion, sy’n gyfrifol am bob rhan o’r Memorandwm Cyd-ddealltwriaeth, a’r weithrediaeth yn cyfarfod o leiaf unwaith bob tri mis (neu’n amlach, os bydd angen).
* Mae “uwch swyddogion” yn cyfeirio at gyfarwyddwr neu bennaeth pob maes; mae’r ‘weithrediaeth’ yn cyfeirio at Brif Swyddog Gweithredol y ddau sefydliad.
* Bydd pob cyfarfod yn cael ei gynnal yn Lloegr a’r Alban bob yn ail (neu fel arall, fel y cytunir gan uwch swyddogion yr ASB a FSS).
* Bydd Cadeirydd yr ASB a Chadeirydd FSS yn cyfarfod o leiaf ddwywaith y flwyddyn a bydd pob cyfarfod yn cael ei gynnal yn Lloegr a’r Alban bob yn ail (neu fel arall, fel y cytunir gan y ddau Gadeirydd).

# Trin digwyddiadau a chydnerthedd

* Mae’r ASB a FSS yn cytuno i sicrhau eu bod yn meddu ar y gallu a’r capasiti i drin digwyddiadau bwyd a bwyd anifeiliaid ac y byddant yn gweithio mewn partneriaeth a rhannu adnoddau fel y bo’r angen i sicrhau camau cadarn i ganfod pob digwyddiad bwyd a bwyd anifeiliaid yn yr Alban a gweddill y DU, ymateb iddo, adfer ohono a’i atal, gan weithio ar lefel pedair gwlad.
* Mae’r ddau gorff yn cytuno i sicrhau bod y llall yn cael ei hysbysu, ar y cyfle cynharaf bosibl, am fanylion digwyddiadau bwyd neu fwyd anifeiliaid gwirioneddol neu bosibl. Mae hyn yn cynnwys arwyddion derbyn a rheoli.
* Mae’r ddau gorff yn cytuno i wneud trefniadau rhannu data angenrheidiol i reoli digwyddiadau cyn gynted ag y bo’n ymarferol. Mae hyn yn cynnwys caniatáu i’r naill a’r llall gael mynediad at gronfeydd data mewnol ei gilydd, lle y bo’n bosibl ac o fewn gallu technegol y ddau sefydliad.
* Mae manylion rheoli digwyddiadau a rhybuddion bwyd, a chyfathrebiadau sy’n gysylltiedig â nhw, wedi’u cynnwys yn y ‘Protocol ar Drin Digwyddiadau’ (Atodiad A) a’r ‘Protocol Cyfathrebu’ (Atodiad D). Mae’r ddau gorff yn cytuno i ddilyn y canllawiau a amlinellir yn y protocolau.
* Mae’r ASB a FSS yn cytuno i gydweithredu a chydweithio â’i gilydd i sicrhau ymateb cadarn i bob digwyddiad diogelwch bwyd a bwyd anifeiliaid a, lle y bo’r angen, adolygu digwyddiadau o’r fath a chwblhau ymarferion ‘gwersi a ddysgwyd’.
* Lle mae cynhyrchion bwyd neu fwyd anifeiliaid yn achosi perygl i ddefnyddwyr (neu lle y gallent achosi perygl iddynt), mae’r ASB a FSS yn cytuno i hwyluso mesurau rheoli bwyd neu fwyd anifeiliaid priodol a, lle y bo’r angen, gwneud hynny yn unol â’r canllawiau a geir yn y Protocol ar Drin Digwyddiadau (yn Atodiad A).
* I sicrhau bod y protocol ymateb i ddigwyddiadau’n gadarn, bydd yr ASB a FSS yn cysylltu â’i gilydd ynglŷn ag ymarferion argyfwng i brofi cyfanrwydd ac effeithiolrwydd cynlluniau ymateb i ddigwyddiadau.
* Bydd yr ymarferion cydnerthedd yn canolbwyntio ar brofi’r trefniadau a amlinellir yn y protocol trin digwyddiadau i roi sicrwydd bod cydlynu effeithiol rhwng yr ASB a FSS ac i roi sicrwydd nad yw diogelwch defnyddwyr yn y DU wedi cael ei beryglu.

# Data a rhannu gwybodaeth

* Mae’r ‘Protocol Rhannu Data’ (Atodiad B) yn amlinellu’r dulliau ar gyfer sicrhau bod gwybodaeth (*intelligence*), data a gwybodaeth am ddiogelwch a safonau bwyd a bwyd anifeiliaid yn cael eu rhannu’n brydlon, yn effeithlon ac mewn ffordd sy’n cydymffurfio â’r ddeddfwriaeth. Mae’r ASB a FSS yn cytuno i ddilyn y canllawiau a amlinellir yn y protocol i sicrhau bod data, gwybodaeth a gwybodaeth (*intelligence*) am fwyd a bwyd anifeiliaid yn llifo’n rhydd rhwng y ddau sefydliad.
* Mae rhagor o wybodaeth am sut y bydd yr ASB a FSS yn cydweithio i rannu data a gwybodaeth (*intelligence*) a gynhyrchir trwy weithgareddau ymchwil a gwyliadwriaeth, asesu risg a sganio’r gorwel yn cael ei darparu yn y Protocol Gwyddoniaeth a Thystiolaeth (Atodiad C), y Protocol Troseddau Bwyd (Atodiad Dd) a’r Protocol Dadansoddi Risgiau (Atodiad E).

# Cydweithio ar wyddoniaeth, tystiolaeth a chyngor

* Bydd yr ASB a FSS yn cydweithredu a chydweithio ar gasglu, datblygu a rhannu ymchwil wyddonol, gwyliadwriaeth a dadansoddi tystiolaeth yn unol â’r canllawiau a geir yn y ‘Protocol Gwyddoniaeth a Thystiolaeth’ (Atodiad C). At hynny, mae’r ddau gorff yn cytuno i annog perthynas waith agos a chydlynu a chydweithio cryf rhwng staff yr ASB a FSS.
* Mae rhagor o wybodaeth am y trefniadau cydweithio ar gyfer cynnal asesiadau risg a dadansoddi mathau eraill o dystiolaeth sy’n angenrheidiol i lywio cyfrifoldebau rheoli risg y naill barti neu’r llall, neu’r ddau, yn cael ei darparu yn y ‘Protocol Dadansoddi Risgiau’ (Atodiad E).

# Datblygu polisïau

* Mae’r ASB a FSS yn cytuno i rannu a thrafod mentrau polisi ar gam cynnar i helpu i amlygu’r cwmpas ar gyfer cydweithio a meysydd lle efallai y bydd angen teilwra dulliau cytunedig i fodloni ystyriaethau datganoledig. Ni ddylai’r cydweithio hwn fod yn gyfyngedig i ddeddfwriaeth yr Undeb Ewropeaidd (UE) a chenedlaethol a ddargedwir ac fe allai gynnwys, er enghraifft, rhannu gwybodaeth (*intelligence*) a fwriadwyd i ddiogelu buddiannau defnyddwyr.
* Wrth gydweithio, bydd y ddau gorff yn ystyried cylch gorchwyl gwahanol y pedair gwlad, megis y ffaith bod cyfrifoldeb am labelu bwyd, safonau cyfansoddiad a chyngor ar faeth yn amrywio ledled y DU.
* Mae’r ASB a FSS yn cytuno i gydweithio er mwyn cyflawni rhwymedigaethau rhyngwladol y DU. Mae hyn yn cynnwys ymgysylltu rhyngwladol ar safonau diogelwch a hylendid bwyd a bwyd anifeiliaid gyda’r UE ac mewn fforymau rhyngwladol ehangach megis Codex a Sefydliad Masnach y Byd (WTO), yn ogystal â thrafodaethau dwyochrog (gweler Atodiad Ch am ragor o wybodaeth). Bydd angen i’r ASB a FSS gydweithio’n agos hefyd i gefnogi meysydd lle mae’r DU yn arwain ar lefel ryngwladol (gweler Atodiad Ch).
* Mae’r ASB a FSS yn cytuno, pan fydd y naill sefydliad neu’r llall yn bwriadu defnyddio ymagwedd bolisi wahanol, y bydd yn hysbysu’r llall am ei fwriadau ar y cyfle cynharaf bosibl fel bod y ddau sefydliad yn gallu rheoli unrhyw effeithiau canlyniadol. O ran materion sydd o fewn cwmpas y Fframwaith Diogelwch a Hylendid Bwyd a Bwyd Anifeiliaid, bydd hyn yn cael ei wneud yn unol â’r prosesau a gynhwysir ynddo ar gyfer rheoli gwahaniaethau a gytunwyd gan y pedair gwlad.

# Cyflawni gweithredol

* Mae’r ASB a FSS yn cytuno i rannu arfer gorau ac arbenigedd i sicrhau bod rheolaethau swyddogol yn ddigon cadarn a sicrhau bod buddiannau defnyddwyr o ran diogelwch a safonau bwyd yn yr Alban a ledled y DU, ac yn ehangach, yn parhau i gael eu diogelu, o fewn cylch gorchwyl deddfwriaeth yr UE a’r DU. Mae hyn yn cynnwys ystyried gallu a chapasiti lle mae’r ASB a FSS yn darparu adnoddau’n uniongyrchol ar gyfer cyflawni rheolaethau.
* Yn benodol, mae’r ASB a FSS yn cytuno i gydweithio yn y ffyrdd canlynol. Byddant yn:
1. Cynnwys a rhannu gwaith a digwyddiadau’r Portffolio Technegol ac yn darparu cymorth technegol pan fydd angen ar faterion parhaus neu faterion sy’n dod i’r amlwg sy’n effeithio ar y ddau sefydliad.
2. Ymgynghori â’i gilydd wrth ddatblygu Llawlyfrau Rheolaethau Swyddogol.
3. Cyfarfod yn rheolaidd – yn flynyddol i drafod a rhannu gwybodaeth a gynhyrchir ym meysydd cynllunio busnes, rheoli risgiau a rheoli perfformiad.

ch. Cyfarfod yn fisol i rannu cymeradwyaethau ac archwiliadau a gwersi a ddysgwyd.

# Materion rhyngwladol

* Mae’r ASB a FSS yn cytuno i gydweithio ar faterion rhyngwladol i alluogi gwybodaeth i lifo’n rhydd a sicrhau bod safbwyntiau a llinellau’r DU yn ystyried buddiannau’r Alban.
* Wrth wneud hyn, byddant nid yn unig yn dilyn y prosesau sefydledig ar gyfer cyswllt rhyngadrannol ynglŷn â materion cysylltiadau rhyngwladol a osodir yn y [Memorandwm Cyd-ddealltwriaeth a Chytundebau Atodol ar Ddatganoli](https://assets.publishing.service.gov.uk/government/uploads/system/uploads/attachment_data/file/316157/MoU_between_the_UK_and_the_Devolved_Administrations.pdf) ond hefyd y canllawiau cyffredinol sy’n amlinellu rolau a chyfrifoldebau’r ASB a FSS yn Atodiad Ch.

# Cyfathrebu

* Mae’r ddau gorff yn cytuno i gydweithio â’i gilydd i sicrhau ‘ymagwedd dim newyddion annisgwyl’ at gyfathrebu allanol. Rhoddir manylion ynglŷn â sut y bydd y ddau gorff yn cydweithio a rhannu strategaethau cyfathrebu yn y ‘Protocol Cyfathrebu’ (Atodiad D).
* Wrth weithio gyda rhannau eraill o’r llywodraeth a’r adrannau cyfatebol yn yr Alban ar faterion cyfathrebu sydd o ddiddordeb i’r ASB a FSS, bydd y ddau gorff yn hysbysu ei gilydd a/neu’n cydweithio.

# Troseddau bwyd

* Mae’r ASB a FSS wedi ymrwymo i’w cynorthwyo ei gilydd i ymladd yn erbyn troseddau bwyd ac, wrth wneud hynny, dangos eu dealltwriaeth o bwysigrwydd cydweithio i ddiogelu’r cyhoedd. Wrth wneud hyn, bydd y ddau’n cydnabod y llinellau awdurdodaeth clir sy’n bresennol yn y DU ac sy’n gorchymyn sut y bydd ymchwiliadau troseddau bwyd yn cael eu harwain. Mae rhagor o wybodaeth am sut y bydd yr ASB a FSS yn cydweithio yn y maes hwn ar gael yn y Protocol ar Droseddau Bwyd (Atodiad Dd).

# Dadansoddi risgiau

* Mae’r broses dadansoddi risgiau’n darparu model pedair gwlad i gefnogi’r broses o gyflawni argymhellion rheoli risg diogelwch bwyd a bwyd anifeiliaid ar gyfer Llywodraeth y DU a gweinyddiaethau datganoledig yng Nghymru, Gogledd Iwerddon, a’r Alban, sy’n effeithiol ar gyfer y DU gyfan, neu ar gyfer gwledydd unigol fel y bo’r angen.
* Bydd y ddau gorff yn ymgymryd â swyddogaethau dadansoddi risgiau yn unol â’r egwyddorion, y canllawiau a’r trefniadau gweithio a amlinellir yn y Protocol ar Ddadansoddi Risgiau yn Atodiad E a’r Cytundeb Lefel Gweithio ategol.

# Costau

* Bydd costau’n perthyn i un o ddau gategori: sylweddol neu fân.
* Pan fydd un corff yn mynd i gost(au) sylweddol i ddarparu nwyddau neu wasanaethau sydd o fudd i’r llall, bydd y corff sy’n elwa yn cyfrannu at y costau sy’n gysylltiedig â’r nwyddau neu’r gwasanaethau hyn, ar yr amod y cytunwyd arnynt o flaen llaw gan y ddau barti. Bydd cynrychiolwyr y ddau sefydliad yn cytuno p’un a yw cost yn sylweddol ai peidio.
* Disgwylir i bob corff dalu am fân-gostau sy’n gysylltiedig â gweithgareddau cydweithredol rhwng y ddau sefydliad.

# Datrys anghydfod

* Pan fydd anghydfodau’n codi, dylid eu rheoli gan ddilyn yr egwyddorion canlynol:
1. Ymrwymiad i ddulliau datrys wedi’u seilio ar dystiolaeth
2. Tryloywder
3. Datrys yn amserol

ch. Cydymffurfio â’r broses

* Pan na fydd swyddogion yn gallu cytuno ar fater, dilynir y broses ganlynol ar gyfer datrys anghydfod:
1. Bydd swyddogion yn cyflwyno’r mater i grŵp uwch swyddogion sy’n goruchwylio gwaith rhwng y pedair gwlad, neu’r Cyfarwyddwr neu’r Pennaeth Adran perthnasol i’w ddatrys, yn dibynnu ar y mater dan sylw.
2. Os na fydd modd datrys mater ar lefel uwch swyddogion neu Gyfarwyddwr neu Bennaeth Adran, bydd yr anghydfod yn cael ei gyflwyno i’w drafod neu ei gytuno rhwng Prif Swyddogion Gweithredol a/neu Gadeiryddion unigol pob Bwrdd.

# Cytundebau Lefel Gweithio

* Mae’r ASB a FSS yn cytuno i ategu’r Memorandwm Cyd-ddealltwriaeth hwn â chytundebau lefel gweithio pan fydd y ddau gorff yn cytuno:
1. Y byddai eu perthynas yn cael ei gwella trwy fwy o gydweithio mewn meysydd nad yw’r Memorandwm Cyd-ddealltwriaeth a phrotocolau cysylltiedig yn ymdrin â nhw.
2. Cadarnhau agweddau ar gydweithio o fewn amgylchedd y cyfnod ôl-drosglwyddo nad oeddent wedi’u cwblhau’n derfynol cyn i’r Memorandwm Cyd-ddealltwriaeth gael ei lofnodi yn 2020.
* Rhoddir rhestr o gytundebau lefel gweithio cyfredol yn Atodiad F y Memorandwm Cyd-ddealltwriaeth hwn, a dylai adolygiadau o’r Memorandwm Cyd-ddealltwriaeth hwn a phrotocolau cysylltiedig gynnwys adolygiad o gytundebau lefel gweithio.

# Fframwaith Diogelwch a Hylendid Bwyd a Bwyd Anifeiliaid

* Mae’r Fframwaith Cyffredin ar Ddiogelwch a Hylendid Bwyd a Bwyd Anifeiliaid yn gytundeb rhwng Llywodraeth y DU a gweinyddiaethau datganoledig i gydweithio ar ddatblygu ymagweddau polisi diogelwch bwyd a bwyd anifeiliaid.
* Gweithredir y Fframwaith trwy ddau gytundeb. Un o’r cytundebau hyn yw’r Memorandwm Cyd-ddealltwriaeth hwn.
* Felly, mae’r Fframwaith yn ategu’r trefniadau gweithio cyfunol hynny rhwng yr ASB a FSS a amlinellir yn y Memorandwm Cyd-ddealltwriaeth hwn sydd hefyd o fewn cwmpas y Fframwaith.
* Mae rhannau cyfyngedig o’r Memorandwm Cyd-ddealltwriaeth y tu allan i gwmpas y Fframwaith ac nid ydynt yn ddarostyngedig i’w brosesau. Fodd bynnag, mae’r rhain yn feysydd lle mae’r ASB a FSS yn dymuno sefydlu dulliau cydweithio ffurfiol, ac felly’n gwneud hynny trwy’r Memorandwm Cyd-ddealltwriaeth hwn. Mae crynodeb llawn o gwmpas y fframwaith ar gael yn nogfen amlinellol y Fframwaith.
* O ran meysydd yn y Memorandwm Cyd-ddealltwriaeth hwn sydd o fewn cwmpas y Fframwaith, mae’r Fframwaith yn cynnig ymagweddau ar y cyd mewn meysydd datblygu polisi amrywiol. Mae’r meysydd hyn yn cynnwys gwneud penderfyniadau, rheoli gwahaniaethau a datrys anghydfodau. Mae’r egwyddorion sy’n sail i’r holl ymagweddau hyn yn cynnwys ymgysylltu’n gynnar, cydweithio a, lle y bo’n briodol, cyflawni canlyniadau cyson.

# Adolygu’r Memorandwm Cyd-ddealltwriaeth

* Er bod y Memorandwm Cyd-ddealltwriaeth hwn yn cynnwys materion sydd y tu allan i gwmpas y Fframwaith Diogelwch a Hylendid Bwyd a Bwyd Anifeiliaid, bydd yr ASB a FSS yn cynnwys y Memorandwm Cyd-ddealltwriaeth mewn adolygiadau ar y cyd rheolaidd o’r fframwaith pan gytunir ar y fframwaith ei hun.

Bydd y broses adolygu’n cynnwys y camau canlynol:

1. Bydd Grŵp Rheoli Fframweithiau ar y cyd yr ASB a FSS yn comisiynu arweinwyr is-adrannau i adolygu’r Memorandwm Cyd-ddealltwriaeth yn flynyddol.
2. Bydd arweinwyr is-adrannau’n ystyried cynnwys y Memorandwm Cyd-ddealltwriaeth gyda’r bwriad o benderfynu a oes angen diwygio agweddau presennol ar gynnwys y Memorandwm Cyd-ddealltwriaeth neu a ddylid ychwanegu cynnwys newydd ato.
3. Bydd y Grŵp Rheoli Fframweithiau yn casglu newidiadau a awgrymir at ei gilydd ac yn anfon y Memorandwm Cyd-ddealltwriaeth diwygiedig at Brif Swyddogion Gweithredol yr ASB a FSS i’w gymeradwyo’n derfynol.

# Telerau’r cytundeb

Mae’n rhaid i’r trefniadau hyn weithio o fewn:

* y fframwaith cyfreithiol ar gyfer datganoli;
* rhwymedigaethau Llywodraeth y DU a Llywodraeth yr Alban o dan gyfraith a chytuniadau rhyngwladol; a
* Memorandwm Cyd-ddealltwriaeth 2013 ar Ddatganoli, y Memorandwm ar Ewrop a phrotocolau cysylltiedig ac unrhyw gytundebau sy’n ei ddiwygio neu’n ei ddisodli.

\_\_\_\_\_\_\_\_\_\_\_\_\_\_\_\_\_\_\_\_\_\_\_ Dyddiad 16 Rhagfyr 2020

**Emily Miles**, Prif Swyddog Gweithredol, yr Asiantaeth Safonau Bwyd



\_\_\_\_\_\_\_\_\_\_\_\_\_\_\_\_\_\_\_\_\_\_\_ Dyddiad 16 Rhagfyr 2020

**Geoffrey M Ogle**, Prif Swyddog Gweithredol, Safonau Bwyd yr Alban

# Atodiad A: Protocol ar drin digwyddiadau

## Diben a chwmpas

* 1. Mae’r ASB a FSS yn ymrwymo i sicrhau’r mesurau diogelwch gorau y gellir eu cyflawni i ddefnyddwyr, ar draws cwmpas daearyddol llawn y DU, rhag unrhyw ddigwyddiad bwyd neu fwyd anifeiliaid. Cyflawnir hyn trwy brotocolau cytunedig ar gyfer rheoli digwyddiadau o’r fath.
	2. Mae’r protocol hwn yn rhoi arweiniad ar rolau a chyfrifoldebau unigol yr ASB a FSS o ran:
* Rheoli digwyddiadau sy’n cael effaith wirioneddol neu bosibl o fewn awdurdodaeth yr ASB a FSS.
* Datblygu a diweddaru Cynlluniau Rheoli Digwyddiadau manwl. At ddibenion y ddogfen hon, mae Cynllun Rheoli Digwyddiadau’n cyfeirio at bob Cynllun Rheoli Digwyddiadau a Fframwaith Rheoli Digwyddiadau a ddefnyddir gan yr ASB a FSS. Mae Cynllun Rheoli Digwyddiadau’r ASB yn amlinellu ei phrosesau cyfathrebu, ac mae gan FSS Gynlluniau Cyfathrebu Digwyddiadau ar wahân.
* Cynnal perthnasoedd a chydnerthedd cyfunol.
* Rhannu gwybodaeth yn ymwneud â digwyddiadau parhaus, canfod arwyddion, a’r holl wybodaeth arall yn ymwneud ag atal, canfod, rheoli ac adfer digwyddiadau’n effeithiol gyda chytundebau rhannu gwybodaeth a data ar waith.

## Egwyddorion cyffredinol

* 1. Gallai digwyddiadau effeithio ar unrhyw wlad unigol yn y DU neu unrhyw gyfuniad o ddwy neu fwy. At ddibenion y protocol hwn, dwy awdurdodaeth yn unig a ystyrir: awdurdodaeth yr ASB (sy’n cynnwys Cymru, Lloegr a Gogledd Iwerddon) ac awdurdodaeth FSS (sy’n cynnwys yr Alban).
	2. Felly, bydd cwmpas unrhyw ddigwyddiad unigol yn cael ei ddosbarthu’n ASB, FSS neu DU gyfan. Mae digwyddiadau DU gyfan yn cynnwys y rhai hynny a allai effeithio ar yr ASB a FSS, yn ogystal ag unrhyw ddigwyddiad a allai gael effaith y tu hwnt i’r DU neu unrhyw ddigwyddiad sy’n cynnwys perygl radiolegol.
	3. Bydd digwyddiadau radiolegol yn cael eu harwain gan yr ASB, a bydd yr ASB yn gyfrifol am ddarparu arbenigedd polisi a thechnegol i’r ymateb. Fodd bynnag, gallai digwyddiadau yn yr Alban gael eu harwain gan FSS trwy gytundeb ar y cyd mewn achosion unigol.
	4. Bydd yr ASB a FSS yn cynnal a rhannu Cynlluniau Rheoli Digwyddiadau a Chynlluniau Cyfathrebu Digwyddiadau cydnaws yn ystod digwyddiadau DU gyfan. Bydd y naill sefydliad yn ymgynghori â’r llall cyn gwneud unrhyw newid i’w Gynlluniau Rheoli Digwyddiadau unigol neu ddulliau cyfathrebu/Cynlluniau Cyfathrebu Digwyddiadau.
	5. Bydd yr ASB a FSS yn cynnal eu cydnerthedd ei gilydd a’r gallu i gynorthwyo ei gilydd trwy:
* Gyswllt parhaus rhwng swyddogion mewn ffordd sy’n cynnal cyd-ddealltwriaeth. Cyflawnir hyn gan ddefnyddio fframwaith y pedair gwlad, fel yr amlinellir yn adran 4.
* Adolygiadau o ddigwyddiadau dethol gyda’r bwriad o wella gweithdrefnau.
* Cymryd rhan mewn ymarferion argyfwng y DU, a chydweithio â nhw, gan gynnwys ymarferion radiolegol, a gynhelir ar ran adrannau eraill y llywodraeth, gan gynnwys y Weinyddiaeth Amddiffyn a’r Adran Busnes, Ynni a Strategaeth Ddiwydiannol.
* Rhannu gwybodaeth ac adnoddau wrth ymateb i ofynion sy’n newid, fel y bo’n ofynnol, gan gynnwys swyddogaethau Derbyn a Rheoli’r ASB.
* Rhannu hyfforddiant lle y bo’n berthnasol a sicrhau bod Gweithdrefnau Gweithredu Safonol yn gydnaws.

## Darpariaethau penodol

* 1. Bydd Cynlluniau Rheoli Digwyddiadau’r ASB a FSS yn cynnwys:
* Diffiniadau o ddigwyddiadau.
* Rhybuddio, Gweithredu, Codi Lefel Rhybudd a Chau.
* Gweithdrefnau ar gyfer rheoli digwyddiadau, gan gynnwys asesu risgiau a chyfathrebu mewnol ac allanol. Yn FSS, cyfeirir at y protocolau cyfathrebu mewnol ac allanol penodol yn y Cynllun Cyfathrebu Digwyddiadau ar wahân.

## Cyfrifoldebau rhwng yr ASB a FSS o ran rheoli digwyddiadau

* 1. Bydd digwyddiadau sy’n dechrau yng Nghymru, Lloegr neu Ogledd Iwerddon yn cael eu harwain gan yr ASB. Os bydd digwyddiad sy’n cael ei arwain gan yr ASB i ddechrau yn gwaethygu i gynnwys yr Alban (h.y. mae’n dod yn ddigwyddiad DU gyfan), bydd yr ASB yn parhau i arwain y digwyddiad, oni chytunir ar y cyd ei bod yn fwy priodol i FSS arwain (er enghraifft, pan ganfyddir bod y Gweithredwr Busnes Bwyd sy’n gysylltiedig wedi’i leoli yn yr Alban). Bydd digwyddiadau sy’n dechrau yn yr Alban yn cael eu harwain gan FSS.
	2. Os bydd digwyddiad yn dechrau yn yr Alban neu’n cael ei arwain gan FSS i ddechrau ac yn gwaethygu i fod yn ddigwyddiad DU gyfan, bydd FSS yn parhau i arwain y digwyddiad, oni chytunir ar y cyd ei bod yn fwy priodol i’r ASB arwain (er enghraifft, pan ganfyddir bod y Gweithredwr Busnes Bwyd sy’n gysylltiedig wedi’i leoli yn Lloegr).
	3. Bydd gwybodaeth am ddigwyddiadau mewn gwledydd yn cael ei rhannu’n rheolaidd. Pan ystyrir bod digwyddiad yn ddigwyddiad DU gyfan, dylid hysbysu holl swyddogion perthnasol yr ASB a FSS yn ddi-oed.

## Cyfathrebu a rheoli gwybodaeth

* 1. Fel yr amlinellir yn y Protocol Rhannu Data (Atodiad B), mae’r ASB a FSS yn cytuno bod rhaid i’r holl drefniadau rhannu gwybodaeth gydymffurfio â’r Rheoliad Cyffredinol ar Ddiogelu Data (Rheoliad 2016/679 (UE)), Deddf Diogelu Data 2018 a Deddf Hawliau Dynol 1998. Bydd y ddau gorff yn gyfrifol am sicrhau eu bod yn cydymffurfio’n unigol â holl erthyglau ac egwyddorion y ddeddfwriaeth uchod bob amser. Amlinellir y telerau ar gyfer cyflawni hyn mewn cytundeb rhannu gwybodaeth ar wahân ynglŷn â digwyddiadau a throseddau bwyd.
	2. Bydd yr ASB a FSS yn cyfathrebu unrhyw wybodaeth sy’n ofynnol cyn gynted â phosibl i sicrhau bod y ddau sefydliad yn gallu cyflawni eu cyfrifoldebau unigol yn ymwneud â rheoli digwyddiadau’r DU gyfan, digwyddiadau’r ASB yn unig neu ddigwyddiadau FSS yn unig. Efallai na fydd hyn yn cynnwys gwybodaeth am ddigwyddiadau yn unig; fe allai gynnwys allbynnau o swyddogaethau Derbyn a Rheoli’r ASB neu wybodaeth yn ymwneud â throseddau bwyd.
	3. Bydd y ddau sefydliad yn rhannu siartiau sefydliadol a manylion cyswllt staff cyfredol, gan gynnwys cysylltiadau ar gyfer cymorth y tu allan i oriau.
	4. Bydd y ddau sefydliad hefyd yn rhannu rhifau cyfeirnod unigryw, croesgyfeiriedig yr ASB neu FSS ar gyfer pob digwyddiad, lle y bo’n berthnasol.
	5. Bydd yr ASB a FSS yn gweithio o dan fframwaith pedair gwlad i lunio, rhoi a chyhoeddi rhybuddion bwyd fel y bo’n briodol i awdurdodaeth y ddau sefydliad. Bydd yr ASB a FSS hefyd yn rhannu rhybuddion bwyd perthnasol ac yn ymgynghori ar unrhyw feysydd eraill yn ymwneud ag adrodd ar ddigwyddiadau ac unrhyw wybodaeth berfformiad yn ymwneud â rheoli digwyddiadau.
	6. Bydd yr ASB a FSS yn hysbysu ei gilydd cyn unrhyw gyfathrebu â Gweinidogion, Awdurdodau Lleol, y cyhoedd neu’r diwydiant ehangach ynglŷn â digwyddiad, i alluogi cyfathrebu cydlynol.
	7. Bydd yr ASB a FSS yn gyfrifol yn annibynnol am sicrhau bod cyfeiriadau e-bost a roddir gan bob corff i’r llall at ddibenion cyfathrebu rhyngasiantaethol yn briodol o ddiogel at y diben hwnnw.
	8. Bydd y ddau sefydliad yn gyfrifol yn annibynnol am storio a chadw cofnodion am ddigwyddiadau y mae’r ddau sefydliad yn ymwneud â nhw.
	9. Bydd yr ASB a FSS yn sicrhau darpariaethau ar gyfer fforwm cydweithredol diogel i rannu gwybodaeth benodol ar hyd cyfnod unrhyw ddigwyddiad (er enghraifft, adroddiadau ar sefyllfa digwyddiad, rhestrau dosbarthu, datganiadau i’r wasg ac ati), fel y bo’r angen. Bydd rheolwyr digwyddiadau’n pennu graddau, natur a fformat y cyfryw rannu gwybodaeth ar sail achosion unigol, yn ôl natur y digwyddiad.
	10. Bydd y darpariaethau hyn yn cynnwys sicrhau bod yr ASB a FSS yn gallu cael at systemau gwybodaeth perthnasol.

## Cydweithio rhwng y pedair gwlad

* 1. Bydd yr ASB a FSS yn parhau i weithio ar lefel pedair gwlad, gyda chyfarfodydd ffurfiol bob tri mis a fynychir gan arweinwyr y Tîm Digwyddiadau a Chydnerthedd. Cynhelir y cyfarfodydd hyn yn unol â Chylch Gorchwyl y Pedair Gwlad, sy’n cynnwys canlyniadau tactegol a strategol canfod, rheoli, adfer ac atal digwyddiadau.
	2. Cynhelir cyfarfodydd gweithredol pellach yn wythnosol. Cynhelir cyfarfodydd ychwanegol fel y bo’r angen, yn unol â Chynlluniau Rheoli Digwyddiadau’r ASB a FSS.
	3. Dylai’r ASB a FSS drefnu cyfarfodydd cyswllt a chydweithredu ag ymarferion digwyddiadau fel y bo’r angen. Cynhelir y rhain yn unol â’r gofynion a amlinellir yn yr adrannau ‘Ymgysylltu a Chyswllt’ a ‘Thrin Digwyddiadau a Chydnerthedd’. Bydd cyfarfodydd rheolaidd yn sicrhau bod swyddogion sy’n trin digwyddiadau yn gyfarwydd â’r trefniadau sefydliadol perthnasol ac yn gwybod pwy yw eu cymheiriaid.
	4. Mae’r ymagwedd pedair gwlad yn cydnabod goblygiadau Protocol Gogledd Iwerddon. Os daw’r Protocol i rym, mae’r ASB a FSS yn cytuno i gydweithio er mwyn sicrhau nad yw cydymffurfio â’r protocol yn peryglu diogelwch a ffydd defnyddwyr.
	5. Mae’r egwyddorion cyffredinol ar gyfer cydweithio rhwng yr ASB a FSS ar ymgysylltu rhyngwladol wedi’u hamlinellu yn y Protocol Rhyngwladol (Atodiad Ch).
	6. Bydd yr ASB a FSS yn cydweithredu ar gynllunio ar gyfer ymgysylltu â rhanddeiliaid rhyngwladol ynglŷn ag atal digwyddiadau, eu canfod, ymateb iddynt ac adfer ohonynt. Mae’r ymgysylltiad hwn yn cynnwys negodi Memoranda Cyd-ddealltwriaeth rhyngwladol, ac ymgysylltu â’r Rhwydwaith Awdurdodau Diogelwch Bwyd Rhyngwladol (INFOSAN). Bydd y Memoranda Cyd-ddealltwriaeth hyn yn ymwneud â rhannu gwybodaeth a chydweithio ar ddigwyddiadau bwyd rhyngwladol.
	7. Mae’r ASB yn Bwynt Cyswllt Argyfwng ar gyfer INFOSAN. Bydd FSS yn Bwynt Ffocal INFOSAN. Mae’r ddau sefydliad yn cytuno i ymgymryd â’r cyfrifoldebau sy’n rhan o’r rolau hynny, fel yr amlinellir yng Nghanllaw Aelodau INFOSAN.
	8. Bydd yr ASB yn bwynt cyswllt y DU ar gyfer System Rhybuddio Cyflym Bwyd a Bwyd Anifeiliaid (RASFF) y Comisiwn Ewropeaidd. Bydd yr ASB yn rhoi gwybod i FSS am unrhyw hysbysiad RASFF sy’n berthnasol i’r Alban cyn gynted â phosibl.
	9. Bydd yr ASB a FSS yn cydweithredu wrth gymryd rhan mewn cyfarfodydd rhyngwladol ynglŷn â digwyddiadau bwyd. Pan na fydd y naill sefydliad neu’r llall yn gallu mynychu cyfarfod o’r fath, mae’r ASB a FSS yn cytuno i gyfarfod o flaen llaw i sicrhau bod y ddau barti’n cytuno ar safbwynt y DU. Bydd y ddau sefydliad yn rhoi diweddariadau ar ôl unrhyw gyfarfod rhyngwladol. Bydd y ddau sefydliad yn rhoi diweddariadau i’w gilydd ar unrhyw ymgysylltiad rhyngwladol ad-hoc.

# Atodiad B: Protocol rhannu data

## Diben a chwmpas

* 1. Mae’r ASB a FSS yn cydnabod, er mwyn i’r ddau sefydliad weithredu’n effeithiol, y dylai’r naill ganiatáu i’r llall gael mynediad mor llawn ac agored â phosibl at wybodaeth (*intelligence*), data a gwybodaeth am ddiogelwch a safonau bwyd a bwyd anifeiliaid.
	2. Bydd y protocol hwn yn rhoi arweiniad ar sut y bydd yr ASB a FSS yn rhannu gwybodaeth a data, ac mae’n amlinellu rolau a chyfrifoldebau pob corff.
	3. Er y bydd y rhan fwyaf o wybodaeth a rennir yn cael ei throsglwyddo o’r ASB i FSS i ddechrau, mae’r egwyddorion a amlinellir yn berthnasol i drosglwyddo gwybodaeth i’r ddau gyfeiriad.
	4. Mae’r protocol hwn yn cynnwys cytundeb ar sut y bydd gwybodaeth hanesyddol am weithgareddau’r ASB yn yr Alban yn cael ei thrin.
	5. Mae’r protocol hwn yn adlewyrchu ethos Cod Ymarfer y Comisiynydd Gwybodaeth ar Rannu Data.

## Egwyddorion cyffredinol

* 1. Yn yr holl weithgareddau rhannu data, bydd y ddau gorff yn rhoi ystyriaeth briodol i ddarpariaethau perthnasol ynglŷn â moeseg a llywodraethu data, diogelu data, cyfrinachedd, eiddo deallusol a diogelwch gwybodaeth.
	2. Mae’r ASB a FSS yn cytuno i ddarparu unrhyw wybodaeth y mae’r corff arall yn gofyn amdani’n rhesymol, ar yr amod:
* ei bod yn gyfreithlon;
* ei bod yn gywir;
* ei bod yn ymarferol;
* na fyddai’n golygu cost anghymesur;
* ei bod ar gael mewn fformat rhesymol hygyrch.
	1. Os na fodlonir unrhyw un o’r amodau uchod, ceisir datrys y mater ar sail achosion unigol.

## Rhannu data personol a/neu ddata categori arbennig

* 1. Pan fydd y data’n cynnwys data personol, fe’i rhennir dim ond lle mae sail gyfreithlon dros wneud hynny o dan Erthygl 6 y Rheoliad Cyffredinol ar Ddiogelu Data (GDPR).
	2. Mae pob parti’n cytuno bod rhaid i’r holl rannu o dan y Memorandwm Cyd-ddealltwriaeth hwn gydymffurfio â’r Rheoliad Cyffredinol ar Ddiogelu Data (Rheoliad 2016/679 (UE)) (GDPR), Deddf Diogelu Data 2018 a Deddf Hawliau Dynol 1998. Yn benodol, mae’r ddau barti’n cydnabod yr angen i gydymffurfio â’r saith egwyddor allweddol a amlinellir yn Erthygl 5(1) y GDPR. Rhestrir yr egwyddorion allweddol hyn isod.
* Cyfreithlondeb, tegwch a thryloywder
* Cyfyngu ar bwrpas
* Lleihau faint o ddata a gesglir i’r eithaf
* Cywirdeb
* Cyfyngu ar storio
* Cyfanrwydd a chyfrinachedd (diogelwch)
* Atebolrwydd
	1. Os daw’r ASB neu FSS yn ymwybodol o unrhyw achos gwirioneddol neu bosibl o Danseilio Diogelwch Data, dylai hysbysu’r corff arall ar unwaith (dim hwyrach na 12 awr o’r adeg canfod) trwy anfon neges e-bost at Dîm Diogelu Data’r ASB drwy: informationmanagement@food.gov.uk neu Dîm Diogelu Data FSS drwy: dataprotection@fss.scot. Pan fydd rheolaeth ar y cyd, bydd y pwynt cyswllt unigol yn hysbysu gwrthrychau’r data a Swyddfa’r Comisiynydd Gwybodaeth am yr achos o danseilio diogelwch, yn dibynnu ar ddifrifoldeb y data a gollwyd neu a beryglwyd. Pan fydd data personol yn cael ei brosesu i atal neu ganfod trosedd, mae Atodlen 2 Rhan 1 Deddf Diogelu Data 2018 yn darparu esemptiad ar gyfer rhoi gwybod i’r unigolion yr effeithir arnynt am yr achos o fynediad diawdurdod at ddata.
	2. Mae’r ASB a FSS yn cytuno i drin unrhyw ddata a rennir â disgresiwn priodol. Yn arbennig, mae’r ddau gorff yn derbyn:
* mai’r corff sy’n darparu’r wybodaeth sy’n gyfrifol am ddatgan pa gyfyngiadau, os o gwbl, y dylid gosod ar ei defnyddio;
* oni bai eu bod wedi’u gwahardd yn gyfreithiol rhag gwneud hynny, bydd pob corff yn trin gwybodaeth y mae’n ei derbyn yn unol â’r cyfyngiadau a bennir ar ei defnydd;
* y gallai’r corff sy’n derbyn y wybodaeth fod yn ddarostyngedig i rwymedigaeth gyfreithiol i ddatgelu’r wybodaeth mewn rhai amgylchiadau, er enghraifft, lle mae’n derbyn cais o dan ddeddfwriaeth mynediad at wybodaeth (yn bennaf Deddf Rhyddid Gwybodaeth 2000 / Deddf Rhyddid Gwybodaeth (yr Alban) 2002, Rheoliadau Gwybodaeth Amgylcheddol 2004 / Rheoliadau Gwybodaeth Amgylcheddol (yr Alban) 2004 a’r GDPR/Deddf Diogelu Data 2018). Mewn achosion lle y bwriedir rhyddhau gwybodaeth, mae’n rhaid ymgynghori â ffynhonnell wreiddiol y wybodaeth, cyn gynted ag y bo’n ymarferol, gan ganiatáu digon o amser i ymateb, ynglŷn â phriodoldeb datgelu gwybodaeth. Pan fydd y wybodaeth yn tarddu o Weinidog y Goron neu un o adrannau Llywodraeth y DU ac mae’r wybodaeth yn cael ei dal yn gyfrinachol, bydd y ffynhonnell wreiddiol yn penderfynu’n derfynol p’un a oes sail gyfreithlon/rhwymedigaeth gyfreithiol i ddatgelu’r wybodaeth ond, mewn unrhyw achos arall, y corff y gwnaed y cais iddo fydd yn gwneud y penderfyniad terfynol;
* bydd rhywfaint o wybodaeth yn destun cyfyngiadau statudol neu gyfyngiadau eraill a allai gyfyngu ar gategori’r unigolion y caniateir iddynt gael at y deunydd (er enghraifft, i sicrhau na thorrir Deddf Cyfrinachau Swyddogol 1989 a’r GDPR/Deddf Diogelu Data 2018);
* pan fydd data personol yn cael ei rannu, bydd cytundeb rhannu data’n cael ei lunio sy’n amlinellu’r cyfrifoldebau unigol ar gyfer cydymffurfio â rheoliadau’r GDPR mewn perthynas â rhannu’r wybodaeth dan sylw. Mae’r Atodiad hwn yn cynnwys rhestr o gytundebau rhannu data a oedd yn cael eu datblygu ac a oedd ar waith ar yr adeg y cwblhawyd y Memorandwm Cyd-ddealltwriaeth hwn yn derfynol.
	1. Bydd pob corff yn sicrhau bod y wybodaeth y mae’n ei chyflenwi i’r llall yn ddarostyngedig i fesurau diogelu priodol. Yn benodol, mae’r ddau barti’n cytuno i sicrhau bod ganddynt fesurau ar waith i fodloni safonau diogelwch gofynnol Llywodraeth EM ac y bydd gwybodaeth yn cael ei gwaredu ar ddiwedd y cyfnodau cadw gan ddilyn y cyngor diweddaraf gan CPNI (y Ganolfan Diogelu Seilwaith Cenedlaethol) ac NCSC (y Ganolfan Seiberddiogelwch Genedlaethol).

## Darpariaethau penodol

### Gwybodaeth fusnes a gwybodaeth sy’n arwyddocaol yn hanesyddol

* 1. Bydd yr ASB yn sicrhau bod gwybodaeth fusnes a gwybodaeth sy’n arwyddocaol yn hanesyddol ar gael i FSS (yn amodol ar yr egwyddor gyffredinol a amlinellir yn adran 5.2 uchod). Yn y lle cyntaf, dylai unrhyw gais am wybodaeth gael ei gyfeirio trwy’r Tîm Rheoli Gwybodaeth trwy eu blwch post Informationmanagement@food.gov.uk a fydd yn rhaeadru’r cais i berchennog perthnasol yr ased gwybodaeth ar gyfer gweithredu.
	2. Mae data ac adroddiadau o weithgareddau gwyddoniaeth a chasglu tystiolaeth hanesyddol a ariannwyd gan yr ASB yn fynediad agored ac yn cael eu cyhoeddi ar wefan yr ASB.
	3. Lle mae prosiect gwyddoniaeth a chasglu tystiolaeth a ariennir gan yr ASB yn mynd rhagddo neu wedi’i gwblhau ond nid oes unrhyw ddata nac allbynnau wedi’u cyhoeddi, dylai FSS wneud cais i Gyfarwyddwr Gwyddoniaeth, Tystiolaeth ac Ymchwil yr ASB i gael at y data. Bydd Cyfarwyddwr yr ASB yn ystyried y darpariaethau y cyfeirir atynt yn 5.2 wrth sicrhau bod y wybodaeth ar gael.

### Data awdurdod lleol

* 1. Bydd awdurdodau lleol yn parhau i gael mynediad at y systemau canlynol ar y we, hyd nes y cytunir fel arall gan yr ASB a FSS:
* Cronfa Ddata Samplu Bwyd yr Alban (SFSD).
* Cronfa Ddata Genedlaethol yr Alban (SND).
* Cynllun Sgorio Hylendid Bwyd / Cynllun Gwybodaeth am Hylendid Bwyd (CSHB/FHIS).
* Canllawiau a Chyngor Rheoliadol ar Ddeddfwriaeth Fewnforio (GRAIL).
	1. Bydd unrhyw newidiadau dilynol i’r system sydd o fudd i’r ASB neu FSS yn unig yn cael eu hariannu gan y corff sy’n gofyn am y newid. Pan fydd y budd yn cael ei rannu, bydd yr ASB a FSS yn cytuno ar sut i ddosbarthu’r costau.
	2. Bydd yr ASB yn caniatáu hawliau mynediad i’r we i FSS i ddefnyddio llwyfan Cynllun Sgorio Hylendid Bwyd yr ASB i gyhoeddi canlyniadau Cynllun Gwybodaeth am Hylendid Bwyd FSS. Bydd FSS yn talu am gost lawn caniatáu a diwygio mynediad a darparu cymorth TG (yn amodol ar delerau cytunedig a amlinellir mewn Cytundeb Lefel Gwasanaeth ar wahân). Gallai’r ASB fynnu cyfraniad ariannol cymesur tuag at gynnal a chadw’r system Cynllun Sgorio Hylendid Bwyd.
	3. Bydd FSS yn darparu data dienw o’i systemau Cronfa Ddata Genedlaethol yr Alban a Chronfa Ddata Samplu Bwyd yr Alban i’r ASB lle y bo’n briodol ac yn ôl y galw, yn unol â chytundeb rhannu data FSS gydag Awdurdodau Lleol yr Alban.

### Data gweithredol

* 1. Ar gais, bydd yr ASB yn darparu data Gweithredol ac Adnoddau Dynol perthnasol i FSS mewn fformat cytunedig, y telir amdano gan Lywodraeth yr Alban.
	2. Ar gais, bydd FSS yn darparu adroddiadau a dadansoddiadau ynglŷn â data gweithrediadau’r Alban i’r ASB, a bydd yr ASB yn darparu adroddiadau a dadansoddiadau ynglŷn â data gweithrediadau nad ydynt yn ymwneud â’r Alban i FSS. Bydd y corff sy’n gofyn am yr adroddiadau a’r dadansoddiadau hyn yn talu am gost lawn eu darparu, yn amodol ar gytundeb o flaen llaw.

### Datblygu systemau a safonau data

* 1. Bydd yr ASB a FSS yn rhoi gwybod i’w gilydd am ddatblygiad posibl systemau gwybodaeth a safonau data er mwyn osgoi anghydnawsedd diangen rhwng setiau data a gedwir gan y naill gorff neu’r llall.
	2. Mae proses wedi cael ei rhoi ar waith i sicrhau yr ymgynghorir â FSS ynglŷn â diwygiadau arfaethedig i Lawlyfr Rheolaethau Swyddogol yr ASB a’i fod yn cael gwybod pan fydd fersiynau newydd yn cael eu cyhoeddi.
	3. Bydd yr ASB a FSS yn mabwysiadu Egwyddorion Data FAIR (Canfyddadwy, Hygyrch, Rhyngweithredol ac Ailddefnyddiadwy) i hyrwyddo’r defnydd mwyaf o ddata ymchwil a gyhoeddir ar y cyd neu ar wahân, er mwyn sicrhau bod y data’n ganfyddadwy, yn hygyrch, yn rhyngweithredol ac yn ailddefnyddiadwy.

### Gofynion adrodd yr UE ar reolaethau swyddogol

* 1. Yn dilyn y Cyfnod Pontio, bydd Rheoliad (UE) 2017/625 yn dod yn gyfraith a ddargedwir ym Mhrydain Fawr, sy’n mynnu ein bod yn cynhyrchu a chyhoeddi Cynllun Rheoli Cenedlaethol Amlflwydd (MANCP) yn ymdrin â systemau rheolaethau swyddogol mewn perthynas â chyfraith bwyd a bwyd anifeiliaid. Mae hefyd yn ofynnol i ni gynhyrchu a chyhoeddi adroddiadau blynyddol sy’n manylu ar gynnydd tuag at weithredu’r MANCP erbyn 31 Awst bob blwyddyn. Bydd yr ASB yn parhau i arwain y broses o gynhyrchu’r rhain ar gyfer y DU tan ddiwedd y cyfnod pontio, ac wedi hynny bydd y cyfrifoldeb yn cael ei drosglwyddo i Defra.
	2. Bydd FSS yn sicrhau y bydd ei rwymedigaethau statudol ar ran Gweinidogion yr Alban i hwyluso a chynnal meysydd y MANCP y mae’n gyfrifol amdanynt yn cael eu cyflawni’n briodol i ganiatáu i Defra gyflawni ei chyfrifoldebau ar ran Gweinidogion y DU.
	3. Mae Rheoliad (UE) 2017/625 yn mynnu bod Aelod-wladwriaethau’n cynhyrchu Cynlluniau Rheoli Cenedlaethol Amlflwydd (MANCP) yn ymdrin â systemau rheolaethau swyddogol mewn perthynas â chyfraith bwyd a bwyd anifeiliaid ac yn darparu Adroddiadau Blynyddol i Gomisiwn yr UE sy’n manylu ar gynnydd tuag at weithredu’r MANCP. Bydd yr ASB yn parhau i arwain y broses o gynhyrchu’r rhain ar gyfer y DU tan ddiwedd y cyfnod pontio, ac wedi hynny bydd penderfyniad yn cael ei wneud ar sut y cynhyrchir y data yn y MANCP.

### Rhyddid Gwybodaeth/ Cyfathrebu gwybodaeth hanesyddol am weithgareddau’r ASB yn yr Alban

* 1. Bydd yr ASB yn ymateb i geisiadau am wybodaeth ac ymholiadau ynglŷn â gweithgareddau’r ASB yn yr Alban. Mae hyn yn cynnwys ymholiadau gan weithredwyr busnes bwyd ynglŷn â thaliadau ac anfonebau a roddwyd gan yr ASB yn yr Alban.

### Datrys anghydfodau

* 1. Lle mae’r ASB neu FSS yn penderfynu nad oes modd darparu data i’r corff arall oherwydd:
* ei bod yn anymarferol;
* nid yw’n gyfreithlon;
* y byddai’n golygu cost anghymesur;
* nid yw’r wybodaeth ar gael mewn fformat hygyrch

bydd y corff sy’n darparu yn esbonio i’r corff sy’n gwneud y cais pam na ellir darparu’r data.

* 1. Bydd anghydfodau yn ymwneud â darparu data yn cael eu datrys trwy’r broses datrys anghydfodau a amlinellir ym mhrif ran y Memorandwm Cyd-ddealltwriaeth hwn.

9.19 **Cytundebau rhannu data**

| **S/Rhif** | **Teitl y cytundeb** | **Disgrifiad** | **Dyddiad y cytundeb** |
| --- | --- | --- | --- |
| 1 | Protocol Rhannu Gwybodaeth ar gyfer Trosglwyddo Gwybodaeth am Droseddau a Digwyddiadau Bwyd | Gwybodaeth yn ymwneud ag euogfarnau troseddol neu droseddau | Gorffennaf 2017 adolygwyd Medi 2020 |
| 2 | Cytundeb Rhannu Data ar gyfer y Gwasanaeth Cynhyrchion wedi’u Rheoleiddio | Gwybodaeth yn ymwneud ag asesu risg cynhyrchion newydd  | I’w gytuno |
| 3 | Cytundeb Rhannu Data ar gyfer traciwr risg | Coladu a storio pecynnau tystiolaeth sy’n cynnwys asesiadau risg ac adroddiadau ar ‘ffactorau dilys eraill’ fel effaith economaidd a chanfyddiad defnyddwyr. | I’w gytuno |

# Atodiad C: Protocol gwyddoniaeth a thystiolaeth

## Diben a chwmpas

* 1. Mae’r ASB a FSS yn ymrwymo i gydweithio ar eu gweithgareddau unigol sy’n ymwneud â chomisiynu, dadansoddi a chyhoeddi ymchwil wyddonol, gwyliadwriaeth a mathau eraill o dystiolaeth sy’n angenrheidiol i gefnogi eu gwaith. Bydd y ddau barti’n hyrwyddo cydweithredu i ddatblygu gofynion newydd ar gyfer ymchwil a gwyliadwriaeth, ac yn sicrhau bod cyfleoedd ar gyfer cydweithio ac ariannu ar y cyd yn cael eu hamlygu ac y manteisir arnynt lle bynnag y bo’n bosibl. Bydd yr ASB a FSS hefyd yn ceisio rhannu tystiolaeth ac allbynnau ymchwil ar draws pob maes sy’n berthnasol i gylch gorchwyl y ddau barti.
	2. Bydd y cydweithio hwn yn ymdrin â phob math o wyddoniaeth a thystiolaeth sy’n ymwneud â’r disgyblaethau naturiol, ffisegol a dadansoddol (gwyddorau cymdeithasol, economeg, ystadegau a gwyddor data) a bydd yn sicrhau cydweithredu ym mhob un o’r meysydd gwaith a amlinellir isod. Mae Adran 9 yn rhoi mwy o fanylion am y trefniadau gweithio sy’n angenrheidiol i gefnogi’r meysydd gwaith hyn.
* Rhannu’r broses o ddatblygu, gweithredu ac adolygu strategaethau llywodraethu a sicrwydd gwyddoniaeth y ddau sefydliad.
* Datblygu gofynion ar gyfer ymchwil a gweithgareddau casglu tystiolaeth eraill.
* Rhannu allbynnau gweithgareddau ymchwil, gwyliadwriaeth a sganio’r gorwel sy’n berthnasol i gylch gorchwyl y ddau sefydliad.
* Cydweithredu ac ymgysylltu ag arianwyr ymchwil eraill a’r gymuned wyddonol ehangach yn y DU ac yn rhyngwladol.
* Cyfeirio materion at Bwyllgorau Cynghori ar Wyddoniaeth a’u his-grwpiau a grwpiau arbenigol ar y cyd.
* Ymgymryd â swyddogaethau asesu risg yn unol â’r ymagweddau a ddisgrifir yn y Protocol Dadansoddi Risgiau (Atodiad E).

## Egwyddorion cyffredinol

* 1. Yn yr holl feysydd hyn, bydd yr ASB a FSS yn sicrhau:
* Bod prosesau a diwylliannau ar waith yn y ddau sefydliad sy’n hyrwyddo rhannu gwybodaeth a chydweithio wrth gynllunio a datblygu gweithgareddau gwyddonol newydd;
* Bod eu cynlluniau ar gyfer comisiynu gweithgareddau gwyddonol, ac unrhyw ddata, tystiolaeth a gwybodaeth a gynhyrchir gan y gweithgareddau hyn, yn cael eu rhannu â’r sefydliad arall mewn modd agored ac amserol;
* Bod y dulliau o amlygu a chomisiynu gweithgareddau gwyddonol newydd, a dadansoddi tystiolaeth sy’n ofynnol i gefnogi swyddogaethau’r ddau sefydliad, yn cefnogi ei gilydd ac yn rhoi ystyriaeth lawn i fuddiannau’r ddau barti.
	1. Wrth ymgymryd â’r gweithgareddau hyn, bydd y ddau barti’n rhoi ystyriaeth briodol i’r darpariaethau perthnasol ar foeseg a llywodraethu data, diogelu data, cyfrinachedd, eiddo deallusol a diogelwch gwybodaeth. Amlinellir y darpariaethau hyn yn fanwl yn y Protocol Rhannu Data yn Atodiad B.

## Darpariaethau penodol – Manylion ystyriaethau penodol sy’n ymwneud â threfniadau cydweithio

**Dulliau ar gyfer comisiynu ymchwil a gweithgareddau casglu tystiolaeth eraill**

* 1. Bydd yr ASB a FSS yn rhannu gwybodaeth am eu holl weithgareddau sy’n ymwneud ag amlygu, blaenoriaethu, cynllunio a chomisiynu ymchwil wyddonol newydd a gweithgareddau casglu tystiolaeth eraill. Lle y bo’n briodol, bydd y ddau barti hefyd yn cydweithredu wrth gynnal unrhyw weithdrefnau gweinyddol sy’n ofynnol i gefnogi’r gweithgareddau hyn, fel tendro a gwerthuso/adolygu gan gymheiriaid.
	2. Mae hyn yn cynnwys yr holl swyddogaethau casglu tystiolaeth a dadansoddol a gynhelir o fewn yr ASB a FSS yn ogystal â gweithgareddau a gomisiynir yn allanol, gan gynnwys; ymchwil, gwyliadwriaeth, monitro, dadansoddi eilaidd, a chasglu data. Mae hefyd yn cynnwys darparu cymorth ar gyfer arbenigedd a galluoedd gwyddonol (trwy labordai cyfeirio cenedlaethol a rheoli swyddogol, canolfannau rhagoriaeth, cymrodoriaethau, ysgoloriaethau ymchwil, secondiadau ac ati); a chymryd rhan mewn gwaith sydd i’w wneud gan y naill sefydliad neu’r llall ar y cyd ag arianwyr eraill neu drwyddynt.
	3. Bydd y ddau sefydliad yn ymgysylltu ynglŷn â datblygu eu cylchoedd blaenoriaethu tystiolaeth unigol ac ynglŷn â chynigion *ad hoc* ar gyfer gwaith newydd. Bydd hyn yn cael ei wneud yn unol ag amserlenni a fformat sy’n caniatáu i’r ddau gorff wneud sylwadau ar syniadau a blaenoriaethau ar gyfer gwaith newydd a gynlluniwyd gan y llall, er mwyn amlygu:
* data presennol sy’n gallu mynd i’r afael ag anghenion tystiolaeth;
* cyfleoedd ar gyfer cydweithio, cydlynu neu ariannu ar y cyd;
* cwmpas i fireinio manylebau ac ymagweddau at waith newydd yn seiliedig ar wybodaeth ac arbenigedd y ddau sefydliad;
* gweithdrefnau priodol ar gyfer comisiynu anghenion tystiolaeth newydd.
	1. Yn yr un modd, bydd yr ASB a FSS yn ymgynghori ac yn cydweithio i amlygu cyfleoedd ar gyfer cydlynu eu rhaglenni gwyliadwriaeth a monitro bwyd a bwyd anifeiliaid, eu strategaethau samplu a’u gweithgareddau sganio’r gorwel i sicrhau defnydd effeithiol o adnoddau a sylw digonol i fuddiannau’r DU gyfan.

### Rhannu allbynnau ymchwil a gweithgareddau casglu tystiolaeth eraill

* 1. Lle bynnag y bo’n bosibl, bydd yr ASB a FSS yn cydweithio i sicrhau ymagwedd gyson ar draws y DU gyfan at gyfosod, gwerthuso ac adolygu tystiolaeth a gynhyrchir gan weithgareddau ymchwil, gwyliadwriaeth a sganio’r gorwel a gynhelir gan y naill sefydliad neu’r llall.
	2. Bydd yr ASB a FSS yn sefydlu systemau sy’n caniatáu ar gyfer rhannu gwybodaeth, data a dadansoddiadau sy’n deillio o waith ymchwil, gwyliadwriaeth a sganio’r gorwel, a’r canlyniadau a’r data sylfaenol a gynhyrchir gan y gweithgareddau a restrir yn 7.2 uchod.
	3. Bydd y ddau sefydliad bob amser yn ystyried dulliau ar gyfer rhannu’r data a’r dystiolaeth wrth gynllunio gweithgareddau casglu data a thystiolaeth newydd.

### Cael mynediad at Bwyllgorau Cynghori ar Wyddoniaeth a Grwpiau Arbenigol ar y Cyd

* 1. Mae’r darpariaethau hyn yn berthnasol i’r Pwyllgorau Cynghori ar Wyddoniaeth y mae’r ASB yn unig noddwr neu’n noddwr arweiniol ac yn arwain yr Ysgrifenyddiaeth ar eu cyfer fel yr amlinellir isod, ac unrhyw Grwpiau Arbenigol ar y Cyd a gynullir o’r Pwyllgorau hyn i gefnogi meysydd gwaith penodol fel y’u disgrifir yn y canllawiau Dadansoddi Risgiau. Byddant hefyd yn berthnasol i unrhyw Bwyllgorau Cynghori ar Wyddoniaeth newydd a sefydlir i roi cyngor i awdurdodau bwyd y DU y mae’r ASB yn dod yn unig noddwr neu’n noddwr arweiniol ac yn arwain yr Ysgrifenyddiaeth ar eu cyfer:
* Y Pwyllgor Cynghori ar Ddiogelwch Microbiolegol Bwyd (ACMSF);
* Y Pwyllgor Cynghori ar Fwydydd a Phrosesau Newydd (ACNFP);
* Y Pwyllgor Cynghori ar Fwydydd Anifeiliaid (ACAF);
* Y Pwyllgor ar Wenwyndra Cemegion mewn Bwyd, Cynnyrch Defnyddwyr a’r Amgylchedd (COT).
	1. Ar gyfer cynhyrchion wedi’u rheoleiddio, sefydlwyd tri Grŵp Arbenigol ar y Cyd newydd i ymgymryd â’r rhan fwyaf o’r gwaith hwn:
* Deunyddiau mewn cysylltiad â bwyd;
* Ychwanegion, cyflasynnau, ensymau a chynhyrchion eraill wedi’u rheoleiddio;
* Bwyd anifeiliaid ac ychwanegion bwyd.

Mae’r ddau gyntaf yn grwpiau arbenigol ar y cyd COT ac ACMSF, ac mae’r trydydd yn adrodd i COT ar hyn o bryd, yn gyson â chylchoedd gorchwyl y rhiant-bwyllgorau hynny. Bydd ACNFP yn rhoi cyngor ar gymeradwyo bwydydd newydd a GM (bwyd a bwyd anifeiliaid).

* 1. Nid yw’r darpariaethau hyn yn berthnasol i Bwyllgor Cynghori ar Wyddor Gymdeithasol (ACSS) yr ASB a’r Cyngor Gwyddoniaeth. Mae’r ACSS yn rhoi cyngor strategol arbenigol i’r ASB ar ei defnydd o’r gwyddorau cymdeithasol, gan gynnwys dulliau, prosesau a systemau newydd a rhai sy’n dod i’r amlwg i holi data, er mwyn cyflawni amcanion yr ASB. Swyddogaeth y Cyngor Gwyddoniaeth yw cynghori’r ASB ar ddefnydd yr ASB o wyddoniaeth i gyflawni amcanion yr ASB, ac felly nid yw’n uniongyrchol berthnasol i unrhyw gorff arall. Er hynny, bydd Ysgrifenyddiaethau’r ACSS a’r Cyngor Gwyddoniaeth yn sicrhau eu bod yn cyfathrebu’n rheolaidd â FSS ynglŷn â’i raglen waith a’i allbynnau, fel y bo’n briodol.
	2. Bydd Ysgrifenyddiaethau Pwyllgorau Cynghori ar Wyddoniaeth yn rhannu gwybodaeth â FSS am:
* agendâu pwyllgorau, blaengynlluniau gwaith ac eitemau agenda newydd;
* recriwtio ac ailbenodi;
* Adolygiadau Teirblynyddol o Bwyllgorau Cynghori ar Wyddoniaeth.
	1. Caiff FSS enwebu arsylwr i fynychu cyfarfodydd Pwyllgor Cynghori ar Wyddoniaeth ac fe’i gwahoddir gan yr Ysgrifenyddiaeth i gynrychioli buddiannau’r Alban, lle y bo’n briodol.
	2. Pan fydd FSS yn dymuno cyfeirio mater at y Pwyllgor Cynghori ar Wyddoniaeth perthnasol i’w gynnwys yn ei gynllun gwaith:
* Bydd yr Ysgrifenyddiaeth a FSS yn trafod yr ymagwedd, yr amserlen a’r flaenoriaeth, gyda’r nod o sicrhau bod amser ac adnoddau’r Pwyllgor yn cael eu dyrannu’n deg i faterion o’r fath, o fewn cynllun gwaith cyffredinol y Pwyllgor.
* Bydd FSS yn gyfrifol am lunio a chyflwyno papurau perthnasol, a bydd yn gwneud hynny mewn ymgynghoriad â’r Ysgrifenyddiaeth i sicrhau bod y rhain yn gyson â chylch gorchwyl y Pwyllgor, ei ymagwedd at ddiffinio tasgau Pwyllgor newydd a chyflwyno a sicrhau gwaith, a’r raddfa amser y cytunwyd arni.
* Bydd FSS yn gyfrifol am gostau Pwyllgor Cynghori ar Wyddoniaeth sy’n ymwneud ag unrhyw gyfarfodydd a gynhaliwyd yn benodol i ystyried materion sy’n effeithio ar yr Alban yn unig.
	1. Cytunir ar drefniadau cilyddol os bydd FSS yn sefydlu unrhyw Bwyllgorau Cynghori ar Wyddoniaeth neu ddulliau cynghori arbenigol eraill mewn meysydd sydd o ddiddordeb i’r ASB.

### Dynodi a rheoli gwasanaethau labordy i gefnogi rhwymedigaethau cyfreithiol o ran cyflawni Rheolaethau Swyddogol ar Fwyd a Bwyd Anifeiliaid

* 1. A hwythau’n Awdurdodau Cymwys ar gyfer cyflawni rheolaethau swyddogol bwyd a bwyd anifeiliaid yn y DU, mae’r ASB a FSS yn gyfrifol am ddynodi a goruchwylio gwasanaethau labordy sy’n angenrheidiol i gynnal dadansoddiadau, profion a diagnosis ar samplau a gymerwyd at y diben hwn, ac am sefydlu Labordai Cyfeirio Cenedlaethol.
	2. Bydd yr ASB a FSS yn dynodi labordai rheolaethau swyddogol ar y cyd ar draws y DU i hwyluso’r broses o gydlynu a darparu mynediad at wasanaethau gwyddonol ar gyfer yr holl swyddogaethau gorfodi bwyd a bwyd anifeiliaid. Bydd y ddau barti hefyd yn cydlynu trefniadau ar gyfer archwilio labordai rheolaethau swyddogol i sicrhau dibynadwyedd a chysondeb profion a chanlyniadau dadansoddol a diagnostig.
	3. Bydd yr ASB a FSS yn cydweithio i ddynodi labordai cyfeirio cenedlaethol ar gyfer y DU.

## Trefniadau gweithio

* 1. Bydd tair lefel o drefniadau gweithio’n cefnogi’r broses o weithredu ac adolygu’r protocol Gwyddoniaeth a Thystiolaeth hwn:
* Bydd timau gwyddoniaeth ac asesu risg yr ASB a FSS yn cynnal cysylltiad rheolaidd ar lefel weithio ym mhob un o’r chwe maes a amlinellir yn 7.2 uchod, ac yn unol â’r gweithdrefnau a amlinellir yn y Protocol Dadansoddi Risgiau (Atodiad E).
* Bydd uwch arweinwyr gwyddoniaeth yr ASB a FSS yn cyfarfod bob tri mis i adolygu materion strategol a llywodraethu trawsbynciol. Bydd y cyfarfodydd hyn yn:
	+ - 1. rhannu blaengynllunio gweithgareddau ymchwil, gwyliadwriaeth a sganio’r gorwel sydd i’w datblygu gan y ddau sefydliad;
			2. adolygu gweithrediad Protocol Gwyddoniaeth a Thystiolaeth y Memorandwm Cyd-ddealltwriaeth ar draws y chwe maes a amlinellir yn 7.2 uchod;
			3. amlygu unrhyw ddiwygiadau y mae angen eu gwneud i’r protocol a diweddaru Cytundebau Lefel Gweithio a restrir yn Atodiad F a sicrhau bod hyn yn cael ei wneud yn ystod y broses flynyddol o adolygu’r Memorandwm Cyd-ddealltwriaeth (gweler yr adran ‘Adolygu’r Memorandwm Cyd-ddealltwriaeth’ ym mhrif ran y Memorandwm Cyd-ddealltwriaeth);

ch. cytuno ar gamau gweithredu a datrys materion a godwyd ar lefel weithio.

* Bydd Prif Gynghorwyr Gwyddonol yr ASB a FSS yn cyfarfod ddwywaith y flwyddyn i drafod materion strategol yn ymwneud â chydweithio a llywodraethu gwyddonol.
	1. Os bydd FSS neu’r ASB yn dymuno comisiynu gwasanaethau gwyddonol gan y corff arall i gefnogi gwaith sy’n dod o fewn ei feysydd cyfrifoldeb ei hun, bydd y ddau gorff yn trafod hyn ac yn cytuno ar y trefniadau ar ei gyfer o flaen llaw mewn cytundeb ar wahân (er enghraifft, Cytundeb Lefel Gwasanaeth neu Gytundeb Lefel Gweithio). Bydd trefniadau o’r fath hefyd yn cynnwys gwasanaethau a gaffaelir gan y naill sefydliad neu’r llall i gefnogi swyddogaethau asesu risg (bydd unrhyw Gytundebau Lefel Gweithio o’r fath yn cael eu rhestru yn Atodiad F).

# Atodiad Ch: Protocol rhyngwladol

## Diben a chwmpas

* 1. Mae cynrychiolaeth y DU ar lefel ryngwladol yn fater a gedwir yn ôl, ac felly hefyd rheoleiddio masnach ryngwladol a rheolaethau mewnforio ac allforio yn gyffredinol. Fodd bynnag, mae eithriadau i’r materion hyn a gedwir yn ôl, sy’n cynnwys gweithredu rhwymedigaethau rhyngwladol, yn ogystal â rheolaethau iechyd y cyhoedd mewn perthynas â mewnforio ac allforio bwyd a bwyd anifeiliaid. Bydd mewnforion bwyd a bwyd anifeiliaid yn ddarostyngedig i brosesau dadansoddi risg cytunedig (Atodiad E) yn unol â fframweithiau’r DU, ochr yn ochr â’r egwyddorion a amlinellir yn yr adran hon.
	2. Felly, mae’r ASB a FSS yn cydnabod buddiant a rennir mewn materion polisi rhyngwladol, lle mae datblygu polisïau, safbwyntiau neu amcanion rhyngwladol yn rhan o’n cylchoedd gorchwyl unigol.
	3. Bydd y protocol hwn yn galluogi perthynas waith dda a chydweithio cryf rhwng yr ASB a FSS ar faterion rhyngwladol. Bydd rolau a chyfrifoldebau’r ddau gorff o ran unrhyw rwymedigaethau neu brotocolau newydd sy’n codi mewn cyd-destun rhyngwladol yn cael eu datblygu wrth i berthnasoedd yn y dyfodol gael eu sefydlu.

## Egwyddorion cyffredinol

* 1. Mae’r ASB a FSS yn cytuno i:
* rannu gwybodaeth am weithgareddau rhyngwladol mewn modd agored ac amserol;
* datblygu dulliau cydweithredol neu gydgefnogol o ddatblygu polisïau, amcanion a safbwyntiau rhyngwladol;
* sicrhau bod buddiannau rhanddeiliaid a gweinyddiaethau ar draws y DU yn cael eu hystyried wrth ddod i safbwynt cytunedig y DU.

## Darpariaethau penodol

### Cyswllt a datblygu polisi rhyngwladol

* 1. Bydd yr ASB yn cynnwys FSS yn uniongyrchol ac i’r graddau mwyaf posibl mewn trafodaethau ynglŷn â ffurfio safbwyntiau polisi Llywodraeth y DU fel y bônt yn berthnasol i ddiogelwch bwyd mewn materion rhyngwladol a gedwir yn ôl, fel safonau rhyngwladol Codex a Sefydliad Masnach y Byd (WTO), gan gynnwys y rhai hynny sy’n gysylltiedig â materion datganoledig (a materion sydd heb eu datganoli, yn enwedig lle y gallai fod effaith benodol yn yr Alban). Lle mae’r mater yn ddatganoledig (e.e. datblygu safonau diogelwch bwyd ar gyfer bwyd wedi’i fewnforio a allai effeithio ar drafodaethau masnach yn y dyfodol), bydd yr ASB a FSS yn cydweithio yn unol â phrosesau dadansoddi risg cytunedig lle y bo’n briodol (gweler Atodiad E).
	2. Bydd yr ASB yn cydlynu’r broses o gytuno ar safbwyntiau a llinellau bwyd a bwyd anifeiliaid y DU gyda FSS, gan ganiatáu ar gyfer ymgynghori yn y gwledydd unigol.
	3. Lle mae’r arbenigedd ar fater yn yr Alban yn bennaf, yn amodol ar gytundeb Adran arweiniol Llywodraeth y DU, mae’r ASB yn cytuno y bydd FSS yn cynrychioli’r DU. Rôl FSS fydd cefnogi a datblygu safbwynt negodi’r DU.
	4. Bydd yr ASB yn cydweithio â FSS i ddatblygu Memoranda Cyd-ddealltwriaeth trydedd wlad pan fydd yr ASB yn adran arweiniol Llywodraeth y DU. Pan fydd yr ASB neu FSS yn ceisio datblygu unrhyw berthynas ffurfiol â sefydliadau o fewn trydydd gwledydd, byddant yn cymryd camau pendant i hysbysu a cheisio mewnbwn gan ei gilydd, lle y bo’n briodol, ar gam cynnar er mwyn sicrhau bod y partïon yn llwyr ymwybodol o’r sefyllfa.
	5. Cynhelir cyswllt rhyngwladol ar feysydd polisi unigol ar draws FSS a’r ASB yn rhan o’u gwaith craidd. Mae rhagor o fanylion am sut mae FSS a’r ASB wedi cytuno i gydweithio yn y meysydd hyn ar gael yn yr atodiadau canlynol:
* Atodiad A: Protocol ar Drin Digwyddiadau.
* Atodiad C: Protocol Gwyddoniaeth a Thystiolaeth.
* Atodiad Dd: Protocol Troseddau Bwyd.
* Atodiad E: Protocol Dadansoddi Risgiau.
	1. Bydd arweinwyr cydlynu rhyngwladol canolog yn yr ASB a FSS yn cyfarfod o leiaf unwaith bob tri mis i rannu gwybodaeth ryngwladol, ystyried materion rhyngwladol sy’n dod i’r amlwg ac sy’n datblygu, a thrafod meysydd a allai ofyn am gydweithio pellach.

### Archwiliadau trydedd wlad

* 1. Adran yr Amgylchedd, Bwyd a Materion Gwledig (Defra) yw’r pwynt cyswllt cyntaf ar gyfer archwiliadau Santé F mewnol ac archwiliadau mewnol trydydd gwledydd eraill o systemau rheoli bwyd cenedlaethol. Ar ôl derbyn ceisiadau o’r fath, bydd Defra yn cysylltu â’r Awdurdodau Cymwys Canolog perthnasol i gydlynu archwiliadau mewnol. Yn yr ASB, mae’r Is-adran Cydymffurfiaeth Reoliadol yn gyfrifol am gydlynu archwiliadau mewnol sy’n gysylltiedig â’r ASB, gan gysylltu ag arweinwyr polisi a’r cenhedloedd datganoledig fel y bo’n briodol. Yn FSS, bydd yr arweinydd sicrwydd rhyngwladol yn cydlynu mewnbwn FSS i’r broses hon. Bydd y timau’n cysylltu fel y bo’n ofynnol i gydlynu ceisiadau fel y bo’r angen ar sail achosion unigol.
	2. Disgwylir i archwiliadau allanol sy’n ofynnol i asesu cyfundrefnau Iechydol a Ffytoiechydol trydedd wlad a rhoi sicrwydd ynglŷn ag allforion trydedd wlad sy’n dod i mewn i’r DU gael eu cydlynu gan swyddfa bioddiogelwch Defra (y mae ei hunion gylch gorchwyl yn destun trafodaethau pellach), a chysylltir â’r Awdurdodau Cymwys Canolog fel y bo’r angen i gefnogi hyn.

### Rhestru sefydliadau’r DU sy’n gymwys i allforio Cynhyrchion sy’n Dod o Anifeiliaid

* 1. Nid yw ein perthynas â’r UE y tu hwnt i’r Cyfnod Pontio yn hysbys eto o ran amodau ar gyfer allforio cynhyrchion sy’n dod o anifeiliaid, felly bydd yr adran hon yn cael ei diwygio pan ddeëllir manylion ein perthynas â’r UE yn y maes hwn. Bydd yr ASB a FSS yn parhau i gysylltu ynglŷn ag unrhyw weithgarwch sy’n ofynnol ar lefel y DU, lle mae hynny’n ofynnol gan drydydd gwledydd ac wedi’i gadarnhau gan Defra, o ran rhestru sefydliadau ac ardaloedd pysgod cregyn dosbarthedig at ddibenion allforio.

### Comisiwn Codex Alimentarius (CODEX)

* 1. Defra yw Pwynt Cyswllt y DU ar gyfer CODEX a rhai Pwyllgorau CODEX. Mae’r ASB yn cynrychioli’r DU ar y Pwyllgorau CODEX canlynol ynglŷn â materion bwyd a bwyd anifeiliaid:
* Hylendid bwyd.
* Ychwanegion bwyd.
* Halogyddion mewn bwydydd.
* Dulliau dadansoddi a samplu.
* Systemau arolygu ac ardystio mewnforio ac allforio bwyd.
	1. Mae gwybodaeth am flaenraglen waith CODEX, gan gynnwys manylion cyfarfodydd a phapurau sydd ar ddod, ar gael ar wefan CODEX. Bydd y cyfarfodydd tri misol rhwng FSS a’r ASB i drafod materion rhyngwladol yn rhoi cyfle i edrych at y dyfodol a rhannu unrhyw faterion sy’n codi.

### Sefydliad Iechyd y Byd (WHO)

* 1. Mae’r ASB yn ymgysylltu â’r WHO trwy’r Adran Iechyd a Gofal Cymdeithasol (DHSC). Bydd FSS yn ymgysylltu â’r DHSC trwy Gyfarwyddiaethau Iechyd Llywodraeth yr Alban ynglŷn â materion sy’n ymwneud â’r Alban y gallai fod arnynt angen cynrychiolaeth WHO.

### Sefydliad Masnach y Byd (WTO)

* 1. Defra yw’r Awdurdod Hysbysu Cenedlaethol ar gyfer Pwyllgor Iechydol a Ffytoiechydol Sefydliad Masnach y Byd, a’r Adran Masnach Ryngwladol yw’r Awdurdod Hysbysu Cenedlaethol ar gyfer y Pwyllgor Rhwystrau Technegol rhag Masnach. Bydd yr ASB a FSS yn rhoi gwybod i’w gilydd pan fydd yr Awdurdod Hysbysu Cenedlaethol yn hysbysu’r Pwyllgor perthnasol am fesurau newydd neu ddiwygiedig ar eu rhan, gan gydlynu â thimau datganoledig Iechydol a Ffytoiechydol/Rhwystrau Technegol rhag Masnach Sefydliad Masnach y Byd fel y bo’n briodol. Bydd yr ASB a FSS yn cydweithio i sicrhau bod Defra a’r Adran Masnach Ryngwladol yn cael gwybodaeth a chymorth fel y bo’r angen i amddiffyn buddiannau’r ASB a FSS yn Sefydliad Masnach y Byd.

### Yr Undeb Ewropeaidd (UE)

* 1. Nid yw ein perthynas â’r UE y tu hwnt i’r Cyfnod Pontio yn hysbys ar hyn o bryd. Mae’r ASB a FSS yn cytuno i barhau i gydweithio i gyflawni canlyniadau cytunedig a datblygu canllawiau ar rolau a chyfrifoldebau wrth i berthnasoedd yn y dyfodol gael eu sefydlu.

### Datrys anghydfodau yn yr UE ac yn rhyngwladol

* 1. Pan fydd anghydfod ynglŷn â chyswllt rhyngwladol yn codi nad yw o fewn cylch gorchwyl proses datrys anghydfodau’r Memorandwm Cyd-ddealltwriaeth hwn, mae’r ASB a FSS yn cytuno i ddilyn y broses datrys anghydfodau a amlinellir yn y Concordat ar Gysylltiadau Rhyngwladol rhwng Llywodraeth y Deyrnas Unedig a Gweinidogion yr Alban.

# Atodiad D: Protocol cyfathrebu

## Egwyddorion arweiniol ar gyfer cyfathrebu

* 1. Bydd y ddau sefydliad yn sicrhau bod defnyddwyr a rhanddeiliaid, gan gynnwys y cyfryngau, ledled y DU yn cael gwybodaeth gyson sydd wedi’i seilio ar dystiolaeth ac yn ffeithiol gywir trwy eu strategaethau a’u sianeli cyfathrebu unigol, yn eu gwledydd cyfrifoldeb unigol.
	2. Pan fydd gwahaniaeth mewn polisi, strategaeth neu ddull sefydliadol, bydd timau cyfathrebu’r ASB a FSS yn cydweithio i sicrhau bod y gwahaniaethau’n cael eu deall a’u mynegi’n glir, a bod yr effaith bosibl ar y sefydliad arall yn cael ei hystyried wrth drin cyfathrebiadau.
	3. Bydd yr ASB a FSS yn parchu awdurdodaeth y ddau sefydliad wrth ddatblygu a chyflawni blaenoriaethau cyfathrebu sy’n cefnogi amcanion unigol y ddau sefydliad. Bydd hyn yn cynnwys ystyried prynu cyfryngau, brandio, cysylltiadau â’r cyfryngau ac ymchwil, fel yr ymhelaethir arnynt isod.
	4. Wrth gyfathrebu â’i gilydd, bydd yr ASB a FSS yn agored, yn dryloyw, yn gymwynasgar, yn gydweithredol, yn amserol ac yn rhagweithiol wrth rybuddio ei gilydd am faterion cyfathrebu a allai effeithio ar y sefydliad arall.
	5. Yn yr holl gyfathrebiadau, bydd y ddau sefydliad yn cadw mewn cof bod dau awdurdod cymwys yn y DU a byddant yn sicrhau bod hyn yn glir i’r cyhoedd a rhanddeiliaid.

## Y cyfryngau a chyfathrebu

* 1. Bydd yr ASB a FSS yn cydweithio ar gyfathrebiadau, yn enwedig trwy gynnwys ei gilydd wrth ddatblygu deunydd a gynlluniwyd ar gyfer y wasg, fel datganiadau, a chynnwys digidol, straeon gwe a chyfryngau cymdeithasol, lle mae buddiant cyffredin i’r ddau sefydliad a’r cyhoedd a wasanaethir ganddynt.
	2. Bydd yr ASB a FSS yn sicrhau bod y corff arall yn derbyn:
* drafftiau o unrhyw gyhoeddiadau arfaethedig sydd â goblygiadau penodol i’r naill sefydliad neu’r llall dri diwrnod o flaen llaw, pryd bynnag y bo hynny’n bosibl; a
* drafftiau o unrhyw gyhoeddiadau, gan gynnwys datganiadau i’r wasg a straeon gwe, sydd â goblygiadau penodol i’r naill gorff neu’r llall oddeutu 24 awr cyn iddynt gael eu rhyddhau i’r cyfryngau, lle y bo’n ymarferol, neu gyn gynted â phosibl fel arall
* hysbysiad cynnar o unrhyw ymgysylltiad â’r wasg a allai effeithio ar y sefydliad arall, neu y gallai’r sefydliad arall ei drin yn well, er mwyn caniatáu cymaint o amser â phosibl i baratoi.
	1. Bydd yr ASB a FSS yn parchu cyfrinachedd unrhyw ddogfennau a rennir cyn cyhoeddi ac ni fyddant yn achosi i gynnwys y dogfennau hynny fod yn hysbys i’r cyhoedd cyn y dyddiad cyhoeddi cynlluniedig.
	2. Er y bydd yr ASB a FSS yn ceisio cynhyrchu cyfathrebiadau cyson, os bydd yr angen yn codi, mae’r ddau gorff yn cadw’r hawl i deilwra negeseuon i’w defnyddio yn yr Alban gan FSS ac yng ngweddill y DU gan yr ASB, gan roi ystyriaeth briodol i effaith bosibl negeseuon gwahanol ar ei gilydd a’r cyhoedd.
	3. Bydd yr ASB yn cyhoeddi cyfathrebiadau i’r cyfryngau yng Nghymru, Lloegr a Gogledd Iwerddon, gan gynnwys cyfryngau newyddion cenedlaethol. Bydd FSS yn cyhoeddi cyfathrebiadau i gyfryngau’r Alban a chyfryngau newyddion cenedlaethol mewn achosion lle mae mater cyfathrebu o ddiddordeb ehangach ledled y DU ond yn cael ei gynhyrchu yn yr Alban ac mae FSS yn awdurdod arweiniol ar ei gyfer, i sicrhau bod y cyhoedd yn yr Alban yn llwyr ymwybodol o faterion a chyngor sy’n benodol i’r Alban. Mae’r ASB a FSS yn ymrwymo i beidio â chyhoeddi cyfathrebiadau i’r un cyfryngau newyddion ar yr un materion. Yn yr achosion hyn, bydd yr ASB a FSS yn rhannu negeseuon allweddol, safbwyntiau i’w harddel a chwestiynau ac atebion â’i gilydd i sicrhau negeseuon cyson. Mae’r ASB a FSS yn cadw’r hawl i ddefnyddio eu llefaryddion eu hunain ar gyfer eu cyfryngau eu hunain, ond byddant yn sicrhau eu bod yn cael eu briffio yn unol â’r cynllun cyfathrebu cytunedig.

## Ymgyrchoedd marchnata a phrynu cyfryngau

* 1. Bydd yr ASB a FSS yn cynghori ei gilydd ar gam cynllunio cynnar ynglŷn â datblygu ymgyrchoedd marchnata perthnasol yn eu hardaloedd daearyddol unigol. Bydd y ddau sefydliad yn cael cyfle i drafod cynnal yr ymgyrchoedd hynny ar sail achosion unigol yn eu hardaloedd eu hunain os bydd amcanion a rennir, fel y bo’n briodol. Bydd unrhyw gyfraniad ariannol at ddatblygu a chynnal ymgyrch ar y cyd yn cael ei gytuno o’r cychwyn. Bydd y sefydliad arweiniol yn rhoi gwybod i’r corff arall am ddatblygiad ac yn caniatáu iddo weld deunyddiau, ond, yn y pen draw, bydd yn cadw rheolaeth dros yr allbwn creadigol a’r strategaeth ni waeth am unrhyw gyfraniad ariannol gan y corff arall.
	2. Os cytunir y bydd y ddau sefydliad yn cynnal yr un ymgyrch, mae’n rhaid i’r holl ddeunyddiau sy’n gysylltiedig â’r ymgyrch, p’un a ydynt yn rhai ffisegol neu ar-lein, gael eu brandio ar y cyd a/neu ddangos brand FSS yn yr Alban a brand yr ASB yng ngweddill y DU, fel y cytunir ar y pryd.
	3. Wrth gynllunio a phrynu cyfryngau ar gyfer ymgyrchoedd, dylid osgoi croesi i mewn i ardal ddaearyddol y sefydliad arall, a dylid briffio asiantaethau’r cyfryngau ar y gofyniad hwn fel mater o drefn. Pan na ellir osgoi croesi, er enghraifft trwy sianeli cyfryngau cymdeithasol a rhai sianeli teledu digidol, mae’n rhaid i’r sefydliad sy’n prynu’r cyfryngau roi gwybod i’r corff arall cyn gynted â phosibl. Mae hyn yn ymestyn i weithgarwch marchnata partneriaethau, lle, er enghraifft, y gallai sefydliadau a chyrff sy’n gweithredu ar draws y DU ddefnyddio deunyddiau yn ardal y sefydliad arall.

## Cyfryngau cymdeithasol a rhybuddion

* 1. Mae’r ASB a FSS yn cynnal sianeli cyfryngau cymdeithasol ar wahân, ond pan fydd sail resymegol dros weithgarwch cyfryngau cymdeithasol ar y cyd, dylai hyn gael ei drafod a’i gytuno cyn gynted ag y bo’n ymarferol.
	2. Bydd Rhybuddion Alergedd a Bwyd yn cael eu cyhoeddi gan y ddau sefydliad yn unol â’r protocolau a amlinellir yn Atodiad A: Protocol ar Drin Digwyddiadau. Dylid cytuno ar dempledi a dulliau ar gyfer y rhain yn rhan o’r prosiect Effeithiolrwydd Galw Cynnyrch yn Ôl i sicrhau cyfathrebu cyson ledled y DU ac i osgoi drysu’r cyhoedd.
	3. Bydd FSS yn defnyddio rhyngwynebau rhaglennu cymwysiadau (APIs) yr ASB ar gyfer Rhybuddion Alergedd a Bwyd sy’n ymwneud â digwyddiadau a arweinir gan yr ASB lle y ceir dosbarthiad i’r Alban.

## Brandio a chyhoeddiadau

* 1. Pan fwriedir i gyhoeddiadau, adroddiadau a deunyddiau cyfathrebu eraill gael eu datblygu ar y cyd, mae’n rhaid ystyried brandio deuol ar gam cynnar, gan gynnwys ‘golwg a theimlad’ cyffredinol a’r defnydd o liwiau a ffontiau’r brand ac ati, yn ogystal â logos y ddau sefydliad, er mwyn sicrhau ei bod yn amlwg bod cyhoeddiadau wedi’u cynhyrchu ar y cyd gan yr ASB a FSS ac yn cydymffurfio â chanllawiau brand y ddau sefydliad cyn belled ag y bo’n ymarferol. Dylai templedi ar gyfer achosion o’r fath gael eu datblygu a’u cymeradwyo gan y ddau sefydliad i sicrhau ymagwedd gyson.
	2. Mewn achosion o’r fath, bydd unrhyw gostau a rennir a’r rhaniad canrannol rhwng y ddau sefydliad yn cael eu cytuno ar ddechrau prosiect.

## Ymchwil defnyddwyr a gwyddor gymdeithasol

* 1. Bydd yr ASB a FSS yn rhoi gwybod i’w gilydd am ymchwil defnyddwyr a gwyddor gymdeithasol sydd ar ddod ac yn cynnig gweithio ar y cyd ar feysydd sydd o ddiddordeb i’r ddau. Pan allai prosiect ymchwil gynnwys ymatebwyr o fewn ardal ddaearyddol y ddau sefydliad, dylid trafod y sail resymegol ar gyfer hyn ar gam cynllunio cynnar a chytuno p’un a yw’n briodol ai peidio rhwng Pennaeth Gwyddor Gymdeithasol yr ASB a Phennaeth Cyfathrebu a Marchnata FSS.

## Cyfathrebu â rhanddeiliaid

* 1. Bydd y ddau gorff yn cyfathrebu â rhanddeiliaid o fewn eu hawdurdodaeth ynglŷn â materion sydd o ddiddordeb ar y cyd ac ar wahân. Pan fydd un corff yn cyfathrebu â chyrff sy’n gweithredu ledled y DU, dylai roi gwybod i’r llall o flaen llaw a rhannu allbynnau’r cyfarfod/y drafodaeth â’r corff arall.

## Digidol a gwefannau

* 1. Pan fydd hynny’n briodol, bydd y naill sefydliad yn caniatáu i’r llall gysylltu â thudalennau ac adrannau ar eu gwefannau ei gilydd.
	2. Mae asedau digidol, fel nodweddion rhyngweithiol, adnoddau addysgol ac offer hyfforddi, yn aros yn eiddo i’r sefydliad a’u datblygodd, ond dylid ystyried rhannu ac ailfrandio’r asedau hynny i’w defnyddio gan y sefydliad arall ar sail achosion unigol, gan gytuno ar gyfraniad ariannol fel y bo’n briodol i wrthbwyso costau datblygu ac adnoddau.
	3. Dylai prosiectau digidol ar y cyd gael eu hystyried ar gam cynllunio cynnar pan fydd hynny o fudd i ddefnyddwyr ledled y DU. Yn gyffredinol, y sefydliad sy’n cynnig y gweithgarwch fydd y sefydliad arweiniol a bydd yn cadw rheolaeth dros y broses a’r allbynnau, gyda mewnbwn gan y sefydliad arall i sicrhau bod y rhain yn dderbyniol ac yn fuddiol i’r ddau. Trafodir a chytunir ar hyn o’r cychwyn.
	4. Dylai fod modd chwilio am ddata’r Cynllun Sgorio Hylendid Bwyd (CSHB) a’r Cynllun Gwybodaeth am Hylendid Bwyd (FHIS) ar wefannau FSS a’r ASB.

## Cyfathrebu am ddigwyddiadau

* 1. Mae manylion protocolau cyfathrebu penodol sy’n ymwneud â rheoli digwyddiadau wedi’u cynnwys yn y Protocol Trin Digwyddiadau yn Atodiad A.

## Cyfathrebu am risgiau

* 1. Mae manylion protocolau cyfathrebu risg penodol sy’n ymwneud â’r broses dadansoddi risgiau wedi’u cynnwys yn y Protocol Dadansoddi Risgiau yn Atodiad E.

# Atodiad Dd: Protocol troseddau bwyd

## Cyflwyniad

* 1. Mae gan yr ASB a FSS gyfrifoldebau tebyg i atal a chanfod troseddau bwyd. Mae’r ddau yn gweithio yn unol â diffiniad tebyg o droseddau bwyd, sef “twyll difrifol a throseddoldeb cysylltiedig yn y gadwyn cyflenwi bwyd sy’n effeithio ar ei dilysrwydd a’i chyfanrwydd”.
	2. Mae troseddau twyll wedi’u pennu o fewn cyfraith statud a chyffredin sydd mewn grym ym mhob awdurdodaeth.

## Trefniadau presennol ar gyfer ymchwilio i droseddau bwyd

* 1. Mae’r ASB a FSS yn cymhwyso egwyddorion sefydledig y Model Gwybodaeth (*intelligence*) Cenedlaethol i amlygu bygythiadau, asesu risgiau o safbwynt gorfodi’r gyfraith, a threfnu adnoddau i fodloni’r galw.

## Gwybodaeth (*intelligence*)

* 1. Bydd yr ASB a FSS yn rheoli gwybodaeth a gwybodaeth (*intelligence*) ar wahân ac yn rhannu gwybodaeth (*intelligence*) yn gyfreithlon at ddibenion gorfodi’r gyfraith.
	2. Mae’r ddau gorff yn ymrwymo i barhau i rannu gwybodaeth (*intelligence*) yn rheolaidd er mwyn hyrwyddo cydweithio i ddiogelu’r cyhoedd, ac maent wedi cydweithio i gynhyrchu asesiad strategol o droseddau bwyd ledled y DU.
	3. Bydd y ddau gorff yn parhau i weithio gyda gwledydd eraill yn annibynnol pan fydd ymchwiliadau penodol yn gofyn am hynny.

## Model gweithredu

* 1. Mae’r ddau gorff yn paratoi eu strategaeth reoli, gan amlygu blaenoriaethau tactegol a gofynion casglu gwybodaeth (*intelligence*). Mae strategaethau o’r fath yn datblygu o’r asesiadau strategol. Maent yn cael eu paratoi’n annibynnol ac yn debygol o ategu ei gilydd, a byddant yn cael eu rhannu i hyrwyddo’r gallu i ryngweithredu.
	2. Bydd yr ASB a FSS yn gweithio i gyd-arwain OPSON (gweithrediad ar y cyd rhwng Europol ac Interpol sy’n targedu bwyd a diodydd ffug ac islaw’r safon) ac mae hyn yn cynnig model ar gyfer cydweithio trawsffiniol rhwng y ddwy uned yn y DU.

## Pennu tasgau

* 1. Mae gan unedau troseddau bwyd ASB a FSS strwythur Grŵp Tasg a Chydlynu Tactegol (TTCG) sefydledig yn unol â’r Model Gwybodaeth (*intelligence*) Cenedlaethol sy’n bodloni eu hanghenion unigol. Mae’r TTCG yn sbarduno gweithgarwch tactegol ac mae’r asesiadau tactegol a baratoir cyn pob cyfarfod yn mesur cynnydd yn erbyn blaenoriaethau tactegol a amlygwyd, fel y’u hamlinellir yn y strategaethau rheoli unigol. Mae’r strategaethau hynny’n deillio o asesiadau strategol. Bydd y gyfres o ddogfennau tasgau tactegol yn cael eu rhannu rhwng y ddwy uned ar adeg eu cyhoeddi.
	2. Rhennir dogfennau strategol yn briodol wrth iddynt gael eu paratoi i sicrhau bod y ddwy uned yn manteisio i’r eithaf ar y wybodaeth (*intelligence*) a gasglwyd cyn cwblhau’r cyfryw ddogfennau’n derfynol.
	3. Gwahoddir cydweithwyr yn briodol i gyfarfodydd TTCG unigol. Bydd hyn yn hyrwyddo’r gallu i ryngweithredu ac yn galluogi cyfleoedd i bennu tasgau penodol ar y cyd, yn enwedig mewn ardaloedd y Gororau.
	4. Mae rhannu dogfennau tactegol o’r fath yn galluogi pob uned i amlygu meysydd sydd o ddiddordeb cyffredin. Mae’r Memorandwm Cyd-ddealltwriaeth hwn yn argymell yn gryf bod swyddogion yn ymgysylltu’n rhagweithiol ag adrannau unigol mewn amgylchiadau o’r fath i rannu arfer da a gwybodaeth (*intelligence*) a gweithio gyda’i gilydd i ddatblygu a chyflawni strategaethau cyson ar y cyd, a chydag asiantaethau eraill lle y bo’n briodol, i ddiogelu’r cyhoedd a tharfu ar droseddoldeb o’r fath.

## Ymchwiliadau

* 1. Mae gan y ddau gorff gapasiti a gallu i ymchwilio. Byddant yn parhau i arwain eu hymchwiliadau eu hunain.
	2. Ar ddechrau unrhyw ymchwiliad newydd, argymhellir bod y swyddog arweiniol sydd â gofal yr ymchwiliad hwnnw’n ystyried y potensial i gasglu tystiolaeth yn y naill awdurdodaeth neu’r llall. Bydd hefyd yn ystyried, yn seiliedig ar ffeithiau a gwybodaeth (*intelligence*) sy’n hysbys ar y pryd, y potensial i’r ymchwiliad hwnnw ganfod tystiolaeth o droseddoldeb mewn awdurdodaeth arall e.e. yr Alban neu un o’r tair gwlad arall.
	3. Bydd y swyddog arweiniol hwnnw’n cofnodi ystyriaethau a phenderfyniadau ynglŷn â sut i fwrw ymlaen a, sut bynnag, argymhellir y dylid ymgynghori’n gynnar â chydweithwyr yn unedau troseddau bwyd yr ASB a FSS i drafod a chytuno ar sut i gynnal ymchwiliadau o’r fath. Bydd hyn yn hyrwyddo cydweithio, yn cynyddu i’r eithaf y dystiolaeth a ganfyddir yn gyflym ac yn dangos llwybr archwilio o’r penderfyniadau a wnaed rhag ofn y bydd ymchwiliadau’n mynd yn gymhleth.
	4. Pan gynhelir ymchwiliadau ar y cyd, bydd strwythur ‘GOLD’ ar waith lle y bydd swyddog â rheolaeth gyffredinol ar yr ymchwiliad. Bydd hynny’n sicrhau eglurder ynglŷn â materion awdurdodaethol ac yn sicrhau bod tystiolaeth yn cael ei gwarchod a’i diogelu’n gyfreithlon ac yn gyflym, ac yn mynd i’r afael â gofynion datgelu o’r cychwyn.

## Memoranda Cyd-ddealltwriaeth sydd eisoes yn bodoli gyda phartneriaid cenedlaethol

* 1. Mae unedau troseddau bwyd yr ASB a FSS eisoes wedi sefydlu Memoranda Cyd-ddealltwriaeth gyda phartneriaid awdurdod lleol perthnasol e.e. Prif Swyddogion Iechyd yr Amgylchedd yn yr Alban, a’r Gymdeithas Prif Swyddogion Safonau Masnach yng Nghymru, Lloegr a Gogledd Iwerddon. Bydd y ddwy uned yn parhau i gyfnerthu’r perthnasoedd hynny sydd eisoes yn bodoli ac yn ceisio datblygu rhai newydd gyda phartneriaid cenedlaethol perthnasol. Bydd y Memorandwm Cyd-ddealltwriaeth hwn yn ategu cytundebau o’r fath, ac yn llywio rhai newydd, yn hytrach na’u disodli.

## Perthnasoedd

* 1. Adlewyrchir annibyniaeth y ddwy asiantaeth yn eu cyfraniad at fforymau a grwpiau cenedlaethol a rhyngwladol sefydledig. Mae hyn yn cynnwys partneriaid sector cyhoeddus, asiantaethau eraill sy’n gorfodi’r gyfraith a busnesau. Bydd unedau troseddau bwyd yr ASB a FSS yn parhau i ymgysylltu fel y gwelant orau’n annibynnol a byddant yn ceisio rhannu’r datblygiadau sy’n deillio o’r ymgysylltiadau hynny â’i gilydd yn briodol.
	2. Bydd y ddwy uned yn parhau i weithio gyda phartneriaid rhyngwladol trwy’r trefniadau newydd a fydd yn datblygu. Bydd sicrhau bod y ddau sefydliad yn cael eu cynrychioli gan bwynt cyswllt unigol yn cynnal annibyniaeth eu huned/asiantaeth mewn fforymau o’r fath. Ar hyn o bryd, mae Uned Troseddau a Digwyddiadau Bwyd yr Alban (SFCIU) wedi mabwysiadu Cadeiryddiaeth y Gynghrair Fwyd Fyd-eang a bydd yn parhau i wneud hynny, ac mae’r Uned Genedlaethol Troseddau Bwyd (NFCU) yn aelod allweddol ohoni o hyd.
	3. Mae’r Memorandwm Cyd-ddealltwriaeth yn cytuno y bydd y ddwy uned yn ceisio cadarnhau arfer da, cydweithio ledled y DU mewn modd rhagweithiol a arweinir gan wybodaeth (*intelligence*), ac amlygu a rhannu hyn drwy gydol y flwyddyn yn unol â chyfarfodydd TTCG pan wahoddir swyddogion partner i’w mynychu.

# Atodiad E: Protocol ar ddadansoddi risgiau

**36. Egwyddorion cyffredinol**

* 1. Dadansoddi risgiau yw’r broses a ddefnyddir gan yr ASB a FSS i asesu, rheoli a chyfleu risgiau diogelwch bwyd a bwyd anifeiliaid. Dyma egwyddorion lefel uchel allweddol y broses:
* bod dadansoddi risgiau’n cynnwys asesu risgiau, rheoli risgiau a chyfleu risgiau;
* y dylai swyddogaethau asesu risgiau a rheoli risgiau fod ar wahân;
* bod y broses dadansoddi risgiau’n agored a thryloyw. Byddwn yn cyhoeddi ein cyngor ar reoli risgiau a’r dystiolaeth a’r dadansoddiadau sy’n sail i’r cyngor hwnnw;
* bydd y cyngor a’r argymhellion a gyflwynir i Weinidogion wedi’u seilio ar risgiau, gwyddoniaeth a thystiolaeth, a byddant yn annibynnol;
* bod gan y broses dadansoddi risgiau’r capasiti i weithio ar draws 4 gwlad a darparu, lle y bo’n briodol, argymhellion rheoli risg diogelwch bwyd a bwyd anifeiliaid unedig ar gyfer y DU.
	1. Mae’r ddau gorff yn cytuno i berthynas waith agos a chydlynu a chydweithio cryf rhwng staff yr ASB a FSS sy’n ymwneud â dadansoddi risgiau. Ymgysylltir ar draws adrannau a chyda gweinyddiaethau datganoledig drwy gydol y broses dadansoddi risgiau i sicrhau bod yr holl faterion perthnasol a buddiannau adrannau eraill y llywodraeth sy’n gyfrifol am fwyd ac amaethyddiaeth, iechyd a masnach yn cael eu hystyried.
1. **Asesu risgiau**
	1. Mae asesu risgiau’n golygu defnyddio dull gwyddonol i amlygu peryglon ac amcangyfrif y risg bosibl i iechyd pobl a/neu anifeiliaid. Mae hyn yn cynnwys gwerthuso’r amlygiad tebygol i risgiau o fwyd a ffynonellau eraill perthnasol.
	2. Bydd yr ASB a FSS yn cydweithio ar asesiadau risg mewn meysydd y cytunir bod gan yr ASB arbenigedd ynddynt lle y gellir rhagweld effaith ar draws y DU. Wrth wneud hyn, bydd FSS yn hysbysu’r ASB am unrhyw faterion, tystiolaeth neu ddadansoddiad sy’n benodol i’r Alban, gyda’r nod o sicrhau bod asesiadau’n adlewyrchu’r sefyllfa yn yr Alban yn iawn, i’r graddau y mae’r dystiolaeth yn caniatáu hynny.
	3. Bydd yr ASB yn gyfrifol am unrhyw asesiadau risg o fewn ei chylch gorchwyl sy’n berthnasol i Gymru, Lloegr neu Ogledd Iwerddon yn unig.
	4. Bydd FSS yn gyfrifol am unrhyw asesiadau risg o fewn ei gylch gorchwyl sy’n berthnasol i’r Alban yn unig. Yn dibynnu ar yr amgylchiadau a’r arbenigedd sy’n ofynnol, bydd FSS naill ai’n:
* cynnal asesiad risg yn fewnol;
* cydweithio ag aseswyr risg yr ASB; neu’n
* gofyn am asesiadau risg gan wyddonwyr arbenigol o fewn yr ASB mewn meysydd lle nad yw’r arbenigedd hwn yn bodoli o fewn FSS.
	1. Bydd FSS yn sicrhau bod yr ASB yn cael gwybod ar y cyfle cynharaf pan fydd arno angen cymorth gan yr ASB ar asesiadau risg sy’n berthnasol i’r Alban. Bydd yr ASB yn cynghori ar unrhyw oblygiadau adnoddau sy’n gysylltiedig â’r math o gymorth y gofynnir amdano a ph’un a fydd modd iddo gael ei ddarparu gan wyddonwyr yr ASB neu a fydd angen i FSS geisio ffynonellau arbenigedd amgen.
	2. Bydd yr ASB a FSS yn cynnal asesiadau risg yn unol â phrotocolau cytunedig, gan gynnwys y gweithdrefnau a amlinellir yn y Canllawiau ar Ddadansoddi Risgiau Diogelwch Bwyd a Bwyd Anifeiliaid. Bydd yr ASB a FSS yn cydweithio ar unrhyw ddiweddariadau i’r protocolau hyn i sicrhau bod y fethodoleg a ddefnyddir i gynnal asesiad risg yn gyson ac yn cydymffurfio â safonau rhyngwladol.
	3. Bydd yr ASB a FSS hefyd yn cydweithio i amlygu ffactorau dilys eraill sy’n gysylltiedig â buddiannau ehangach defnyddwyr mewn perthynas â bwyd, fel sy’n ofynnol gan yr amgylchiadau, yn unol â’r trefniadau a amlinellir uchod.
1. **Rheoli risgiau**
	1. Mae rheoli risgiau’n golygu ystyried mesurau posibl i atal neu reoli’r risg. Mae’n ystyried canfyddiadau asesiad risg a ffactorau dilys eraill sy’n gysylltiedig â buddiannau ehangach defnyddwyr mewn perthynas â bwyd i amlygu ymateb priodol.
	2. Bydd cydlynu a chydweithio rhwng staff yr ASB a FSS sy’n ymwneud â rheoli risgiau yn digwydd trwy fforymau/grwpiau cytunedig a fydd yn hwyluso:
* blaenoriaethu a brysbennu materion yn y broses;
* trafodaeth lefel weithio ar faterion penodol a/neu arferol, gan ychwanegu at arferion polisi da presennol ar draws y pedair gwlad;
* trafodaeth ar lefel Uwch Wasanaeth Sifil (SCS) rhwng yr ASB, FSS ac adrannau eraill y llywodraeth ledled y DU ar ddatblygu argymhellion rheoli risgiau ar gyfer materion nad ydynt yn arferol a rhoi sicrwydd ar faterion arferol.
1. **Cyfleu risgiau**
	1. Mae cyfleu risgiau yn golygu cyfnewid gwybodaeth a safbwyntiau drwy gydol y broses dadansoddi risgiau rhwng aseswyr risg, rheolwyr risg, defnyddwyr, diwydiant, y gymuned academaidd a phartïon eraill â buddiant. Mae’n cynnwys deall pryderon defnyddwyr a rhanddeiliaid eraill, cyhoeddi canfyddiadau asesiadau risg a thystiolaeth ategol arall, a dosbarthu cyngor terfynol.
	2. Mae cyfleu risgiau wedi’i integreiddio drwy gydol y broses dadansoddi risgiau.
	3. Mae’r ASB a FSS yn cytuno i rannu cynlluniau a manylion unrhyw gyfathrebiadau perthnasol sy’n gysylltiedig â dadansoddi risgiau cyn gynted â phosibl. Mae hyn yn cynnwys cyfathrebu ar draws timau gwyddoniaeth, polisi a chyfathrebiadau wrth i faterion symud ymlaen trwy’r broses dadansoddi risgiau, a rhannu’n gynnar y cynlluniau cyfathrebu cysylltiedig sy’n datblygu ynglŷn â chyhoeddi gwybodaeth/allbynnau ar gyfer materion sy’n symud ymlaen trwy’r broses dadansoddi risgiau a chyngor ac argymhellion ar reoli risgiau.
	4. Mae’r ddau gorff wedi ymrwymo i ymgynghori ar y cyngor rheoli risgiau a roddwn i eraill, a’r dadansoddiadau a’r dystiolaeth sy’n sail i’r cyngor hwnnw, a’u cyhoeddi.

# Atodiad F: Cytundebau Lefel Gweithio

Nid oes unrhyw gytundebau lefel gweithio ar waith ar hyn o bryd.

1. Hydref 2013: [Memorandwm Cyd-ddealltwriaeth a Chytundebau Atodol rhwng Llywodraeth y Deyrnas Unedig, Gweinidogion yr Alban, Gweinidogion Cymru a Phwyllgor Gweithredol Gogledd Iwerddon](http://www.scotland.gov.uk/Resource/0043/00436627.pdf) [↑](#footnote-ref-2)